Inurriak bezala Devaltsebon

Errauts usaina dago. Egur kearena ere bai. Devaltsebora sartzea San Joan su baten ondoren itzalitako errautsen gainean ibiltzea bezala da, baina festa girorik gabe. Jende ilarak arropa, janaria eta edateko uraren eskean.

Donbasseko gobernuak irekitako bulego baten aurrean Ekhaterinak dena galdu duela esan dit. Bera ere jantzi eta ahora eramateko zer edo zeren bila dabil. Agintari militarrek lokatzetara itsatsi dituzten kanpin denda moduko batean bizi da bere 5 senideekin. “Senarra bonbardaketa batean hil zen eta orain alaba zaharrena eta bere familiarekin nago. Umeentzako arropa bila nabil, hoztu ez daitezen. Hotzak berriro itzuliko baitira” dio amandre zurbil honek. Su-etena sinatu ondoren errusiar-zale eta Ukrainiako soldaduek borroka areagotu zuten Devaltsebon. Hiri estrategikoa baita bere lantegi eta tren geltoki handiarengatik. Eremua kontrolatzen duenak herri bat baino gehiago irabaziko duela bazekiten eta bi aldeek hiriko zenbait toki bonbardatu zituzten. Urteetan eraikitako etxeak deuseztatu ziren. “Ukrainarrak ez dabiltza hemendik urruti, beraiek itzultzeko beldur gara. Jende askok ez du aurpegia erakutsi nahi itzulera horren beldurrez. Auskalo zer egingo luketen hori horrela gertatuko balitz” dio Tatianak. 33 urte ditu eta 2 seme-alaba dauzka. Senarra frontean omen du, “Kosakoekin ari da borrokan, baina bera ez da kosakoa. Devaltseboko gatazka hasi zenean kanpoan zegoen eta sartzerik ez zuen izan. Horregatik egon zen kosakoekin, gu berreskuratu nahi gintuen, bere familia” dio irribarrez.

Estatistika zehatzik ez dago. Agintariek ez dute biztanleen zenbatek ihes egin zuten jakiterik izan. Ez dakite zehatz zenbat hil diren, ezta zenbatek behar duten zer ere. “Hiria eskuratu berri dugu eta ukrainarrek mina asko jarri dituzte inguruan. Jende xumearen etxeetan gehienak. Bueltatzen direnak beldur dira. Atzo agure bat hil zen Devaltsebo inguruan dagoen herrixka batean. Komuna deitzen diogu herri horri, bertan produzitutako guztia era komunalean banatzen baitzen. Orain kosakoak daude bertan. Etxeak banan-banan arakatzen dituzte minen bila” dio Ilyanak, 68 urteko emakumeak. Bera Komuna deituriko herri inguruan dagoen auzune batekoa da eta beldurragatik ez omen da itzuli. “Etxea erreta dago. Grad misil batek eztanda egin zuen teilatuan eta hiri erdian dagoen zulo batean babestu nintzen. Bertara joateko ere gorriak ikusi nituen. Bi bandoetako soldaduak zeuden eta ikaratuta geunden ea gu tirokatuko gintuzten. Inguruko bizilagunekin egin nuen ihes. Izugarria izan zen” gehitu du Ilyanak.

Komuna deituriko herria, Devaltsebotik 5 kilometrora dago. Ez da inor bizi. Ez behintzat lurra landu eta animaliak zaintzen zituen inor. Frontea da herria. Etxe gehienek ez dute teilaturik, gutxi dira erreta ez daudenak. Kosakoak daude fronte honetan, Devaltsebo eta inguruko eremua ondo zaindu bailiteke hemendik. John kosakoa da, baina kapela afganiar bat du buruan. “Lagun afganiar komunista batek eman zidan Amerikako Estatu Batuetako kartzelan nengoela. Bost urte igaro nituen bertan bizi eta lan egiteko paperik gabe harrapatu baininduten. Bueltan ez nekien nora joan. Nire familia handik hona mugitu zen beti eta ni kartzelan nengoela gurasoak eta bi anaia hil ziren. Horren berri ziegatik irtetean izan nuen. Ez zidaten bisitarik ez komunikaziorik izaten utzi. Kexatu nintzen baina amerikarrekin alferrik da” dio Johnek ukrainar armadari harrapatutako tanke batean deskantsu hartzen duen bitartean.

Frontera eraman nau. Ukrainarrak omen zeuden bertan eta alde egitean atzean utzi zituzten hainbat tanke, arma eta bonba. Lur azpiko gotorleku bat erakutsi dit. Devaltsebo 5 stars jartzen du sarrerako zuloan. Barruan halere ez dago batere luxurik. Lokatza eta zikinkeriak pilatzen ari dira. “Ez dugu zulo hau erabiltzen. Ez dakit zertarako egin zuten horrelakorik hemen. Gerra hau artilleria gerra bat izaten ari da. Frankotiratzaileak gutxi eta aurrez aurre ez diogu batak besteari eraso egin aspaldian” dio Johnek. Patxadaz ukrainarrei ostutako armak erakusten jarraitzen du. Birrindutako lubakiak eta lehertu ez diren Grad misilak. Zulo horietako batetik neskatila bat irteten ikusi dut. “Jendea gosez dago eta lubakietan jan bila ari dira. Herritarrei ez zaie behar adina laguntza iristen. Guk, gure eguneko otordu bat kendu dugu inguruko behartsuei emateko. Ez da nahikoa eta laguntza eske gabiltza. Donetsk-etik ekartzen dute zerbait baina ezer gutxi” esan dit Johnek. Telefonoa eman dit eta kosakoek ohi duten bezala bere etxera gonbidatu nau: “Zuk dei nazazu, eta nik etxerik edo dudanean etorri zaitez niregana” dio Johnek. Elkarri agur egin diogu.

Devaltsebora itzuli eta argi-generadore zarata dago. Sakelako telefonoak kargatzen ari da jendea kalean. “Bihar agian telefono zerbitzua berriro martxan egongo dela esan dute. Jendeak bere senitartekoei deitu nahi die. Ez dute beraien berririk izan aspaldian” esan du Costak. 34 urteko gazte honek inguruko lantegi batean lan egiten zuen. “Ukrainarrak sartu bezain pronto lantegiak okupatu zituzten. Gerrarako beharrezko zena mantendu eta esklaboak bagina bezala lanean jarri gintuzten. Gau eta egun ia deskantsurik gabe. Beste lantegiak erre egin zituzten. Bazekiten ondo zantar horiek zer min egingo zioten hiriari jendea lanik gabe uzten bazuten. Orain ez dago ezertan lan egiterik. Laguntza soilaz bizi gara” esan dit haserre.

Ukrainarrak bueltatuko ote diren beldurrez dago jende asko. Ez dute galderarik erantzun nahi ezta argazkietan agertzerik ere. Piotr, Donbasseko gobernuak bidali duen teknikari bat da. Ez du bere aurpegia erakutsi nahi “familiaren zati handi bat Ukrainan baitago oraindik”, esan dit. Gaur egungo egoeraz galdetuta zera erantzun dit: “Jendea desanimatua dago. Hiri honetan jendeak lan asko egiten zuen eta apenas zegoen langabeziarik. Orain dena galdu eta ez dute etorkizunerako ezer hoberik ikusten. Guk, berreraikuntza planak hasi ditugu boluntarioekin. Ospitalea konpondu eta etxeak minez garbitzen ditugu, pixkanaka jendea bere ortuetara eta sukaldera itzuli dadin. Suntsipena handia da baina inurritxoak bezala gabiltza pixkana”.


Zeanuriko Ipiñaburuk irabazi du Ordizia Txapeldun saria

Ordizia Txapeldun lehiaketako antolatzaileak eta parte hartu duten gaztagileak // Argazkia: Ordiziako Azoka

Ordizia Txapeldun gazta lehiaketa jokatu dute gaur Ordizian. Bertan, azken hamar urteetan Ordiziako Gazta Lehiaketa irabazi duten gaztagileak aritu dira lehian. Zeanuriko Ipiñaburu gaztandegiko Jon Etxeberria izan da irabazle nagusia, berak jaso baititu aurreneko eta bigarren sariak. Hirugarrena, berriz, Lekarozko (Nafarroa) Kortaria gaztandegiarentzat izan da; Julen Arburuak jaso du saria.

Zeanuriko Ipiñaburu gaztandegikoak, lehen eta bigarren sariarekin. // Argazkia: Ordiziako Udala


'Ametsek ez dute kartzelarik' lehen poema liburua kaleratu du Juanma Sarasolak

Baionako Maiatz argitaletxearen eskutik argitaratu du Juanma Sarasola Xaun-ek (Irun, Gipuzkoa, 1969) bere lehen poema liburua: Ametsek ez dute kartzelarik. Sarasola 1988tik gaur egun arte idatzitako poema ugarirekin osatu du bilduma. Hala ere, idatzitako asko eta asko geratu zaizkio kanpoan.

BERRIA-ko Mundua sailean egiten du lan Juanma Sarasolak baina poesiarako zaletasuna ere badu. Kazetari eta idazleak BERRIAri azaldu dionez, besteak beste Pantxoa eta Peioren kantuetako Daniel Landarteren testuetako lapurterak liluratuta ekin zion poemak idazteari 18 edo 19 urte zituela.

Gaztetan hasi zen, beraz, Sarasola poemak idazten; Ametsek ez dute kartzelarik bilduman, baina, ez ditu kronologikoki ordenatu, lau ataletan banatu ditu. Umorezko poemak, poema erotikoak eta poema hedonistak bildu ditu atal batean. Munduko eta Euskal Herriko hainbat herriri buruzkoak bigarrenean, amodio eta desamodiozko poemak hirugarrenean eta azkenik abertzaletasunaren eta gai politikoen inguruakoak laugarren atal batean.


David Guettak U2 taldearen disko berrian parte hartuko du

Aurten iritsiko da dendetara talde irlandarraren lan berria eta, aurreikusitakoaren arabera, "Songs Of Ascent" izango da disko honen izenburua.

Rihanna, Kelly Rowland, Black Eyed Peas, KId Cudi eta Akon artisten diskoek sekulako arrakasta lortu dute David Guettari esker. Une honetan modako disko jartzailea da bera eta, horretaz jabeturik, Bonok ere berarengana jotzea erabaki du.

Hain zuzen ere, U2 taldearen disko berriko kantuetako batzuk ekoitziko ditu Guettak. "Musika estilo asko landu ditut eta niretzat garrantzitsuena doinu elektronikoak badira ere, musika maite dut. Musika ona bada, estiloak ez dauka garrantzirik", adierazi du David Guettak kolaborazio berri honi buruz galdetu diotenean.

U2ren lan berria aurten iritsiko da dendetara eta "Songs Of Ascent" izenburua izango du taldearen azken diskoak. Bestalde, Guetta ere bere disko berria prestatzen ari da.


17,7 kilometro prest

Zabaldu dute AP-1 errepideko Eskoriatza eta Luku arteko zatia


Udaletxea eraberritu eta bulego teknikoak lekualdatuko dituzte

Abadiñoko Independienteen eta EAJren botoekin onartu zuten, duela bi asteko osoko bilkuran, udaletxeko obra egin ahal izateko 145.000 euroko kreditu gehikuntza. Udaletxean igogailua ipintzeko inbertsioa egin ahal izateko, udal aurrekontuan jasota zeuden 148.000 euroei gehituko diote aipaturiko zenbateko hori.

Kreditu gehikuntza hori onartuta, “igogailua ipinita, udaletxeko irisgarritasuna hobetzeaz gainera, eraberritze orokorra egingo dugu eraikinean, eta altzari berriak erosiko ditugu”, azaldu du Jose Luis Navarro alkateak.

Kreditu aldaketa horri lotuta, udal gobernuari aurreikuspen falta egotzi zion Mikel Urrutia EH Bilduko bozeroaleak joan zen martitzeneko udal batzarrean. “Udaleko batzordeetan %20ko murrizketak egin dituzte eta herriarentzat estrategikoak diren beste hainbat arlotan —saneamendu sarean edo Zelaietako irisgarritasuna hobetzeko proiektuan— ez da ezelako inbertsiorik egiten”, kritikatu zuen Urrutiak. “Aurrekontuak egiteko moduaz zalantza sortzen digute halako kreditu aldaketek”, azpimarratu zuen.

EH Bilduren kritikari erantzunez, “udal aurrekontua aurreikuspen bat da, eta urtean zehar hau bezalako beharrizan eta proiektu berriak sortzen dira”, azpimarratu zuen Jose Luis Navarro alkateak.

Udaletxean igogailua ipini eta eraikin horren eraberritze orokorra egiteaz gainera, San Trokaz kaleko 2. zenbakian dagoen abadetxea udaletxeko hainbat zerbitzu hartzeko atontzea da Abadiñoko Udalak 2017rako onartu zuen aurrekontuak jasotzen duen beste inbertsio nagusia. Udaleko bulego teknikoak eramango dituzte abadetxera. Eraikin horren hiru solairutan atonduko dituzte, besteak beste, harrera-gunea, idazkaritza eta artxibategia. Abadiñoko Udalak 253.045 euroko aurrekontua gorde du abadetxeko obra horretarako.

Udaletxearen eraikineko eta bulego tekniko berria egiteko lanak irailerako amaituta edukitzea aurreikusten du udalak. Jose Luis Navarro alkateak asteon adierazi duenez, abadetxeko lanak esleitu ditu dagoeneko Abadiñoko Udalak.


HARA! Gaur azokan ikasia: Aza eta Idiazabal gazta pintxoa

Goierri aldetik etorri da Osoa elkarteko Anne Otegi Ekonomia Alternatibo eta Solidarioen Azokara, eta pintxo ederrak banatu ditu, sasoiko eta bertako produktuak erabilita.

Produktu garestirik erabili gabe ere presta daitezke jaki goxoak. Hala erakutsi dute gaur Ekonomia Alternatibo eta Solidarioen Azokan. Doan banatu dituzte pintxoak, oinarrizko produktuak erabilita: tipula, kalabaza, aza eta gazta, besteak beste.

"Bertako produktuak eta garaian garaikoak beste produktu batzuekin uztartzen saiatzen gara", adierazi du Anne Otegik, Osoa enpresako kideak. Adibidez, kalabaza eta aza garaia da, eta horiekin bi errezeta egin dituzte.

Batetik, kalabaza, tipula eta soja saltsa nahastu, eta tosta batean jarri dituzte. "Pate bezala jan daiteke, edo bokata barruan sartuta, humusarekin, esaterako".

Bestetik, aza eta gazta erabili dituzte, zapore oso desberdineko pintxoa egiteko.

Errezeta

Aza

Idiazabal gazta

Tosta

Aza fin ebaki, eta egosi gabe, zuzenean zartaginean erregosi egin behar da. Ondoren, Idiazabal gazta zati mehetan ebaki. Tosta hartu, eta gainean jarri, aurrena aza, eta haren gainean gazta.

On egin!

Argazki bilduma: Ekonomia Alternatibo eta Solidarioen 6. Azoka


Añares ISBren partidarako ate irekiak iragarri ditu Iraurgi Saskibaloiak

18:30ean jokatuko du emakumeen talde nagusiak kiroldegian, Ensinoren kontra. Sarrera doakoa izango da eta zaleek kantxan bertan ikusteko aukera izango dute.

Iraurgi Saskibaloiaren bi talde nagusiek Azpeitian jokatuko dute asteburu honetan, Añaresek gaur eta Sammic-ek bihar.

Gaurko partidarako, Añares ISBk Ensinoren kontra jokatu behar duenerako, ate irekiak iragarri ditu Iraurgik. Horrela, sarrera doan izateaz gain, zaleek partida kantxan bertan ikusteko aukera izango dutela aurreratu du klubak, "saskibaloirik onena bertatik bertara gozatzeko". 18:30ean hasiko da Iraurgiko emakumeen talde nagusiaren partida.


Kamerak sukaldean

Bideokamerak jarriko dituzte Nafarroako Ospitalean, janaria ongi prestatzen den ziurtatzeko.


ASTEBURUKO AGENDA, UDAZKENEKO ESTREINAKOA

Jon Andoni Martin

- Asteburu osoan, Elkartasun Asteko ekitaldiak.

- Gaur, osteguna, irailak 26: Fiare banku etikoari buruzko hitzaldia, 19:00etan, Elkargunean. Hizlaria: Periko Etxeburua.

- Ostirala, irailak 27:

Zinema Baztartxon: Tambien la lluvia (Iciar Bollain), 22:00etan.

Kontzertua Matadeixen: DON THE TIGER + CABALLO, 22:30etan.

- Zapatua, irailak 28:

Elkartasun asteko ekitaldiak: Azkoitiko Gobernuz Kanpoko Erakundeen postuak Herriko plazan, Azkoitiko GKEk egiten duten lanaren inguruko bideo emanaldia Kontzejupean, Iparra-Hegoa testu irakurketa Herriko plazan eguerdian.

Zinema Baztartxon: Tambien la lluvia (Iciar Bollain), 22:00etan.

- Igandea, irailak 29:

Musika Bandaren kontzertua, 12:30ean Baztartxon.

Zinema Baztartxon: Tambien la lluvia (Iciar Bollain), 17:15ean, 19:30ean eta 22:00etan.


Bidasoa, Benidorm eta Zarautz, Pulporen Udako Torneoan

Ohikoa zen udako txapelketa antolatu gabe urte batzuk igaro ondoren, aurten PULPO KE-k berriz ere antolatuko du. Pulpotik irtendako azken hiru izar gazteen taldeak etorriko dira abuztuaren 20an jokatzera: Kauldi Odriozolaren Bidasoa, Ander Torrikoren Benidorm eta Mikel Martinezen Zarautz.

Ohikoa zen udako txapelketa antolatu gabe urte batzuk igaro ondoren, aurten PULPO KE-k berriz ere antolatuko du, ASOBAL ligako C.D. Bidasoa, BM Benidorm eta Zilarrezko ligako Amenabar Zarautz taldeen arteko triangularra izango da.

Talde bakoitzean, gure klubean hezitako jokalariak daude; Bidasoan Kauldi Odriozola, BM Benidorm-en Ander Torriko eta Amenabar Zarautz-en Mikel Martinez. Etxean hiru jokalariak batera ikusteko aukera bakarrenetakoa izango da. Txapelketa abuztuaren 20an izango da 17:30tan LUBAKI kiroldegian. Txapelketaren aurkezpenean berri gehiago emango dugu.


Mundialetik kanpo gelditu da Leticia Canales surflaria

Egunotan Japoniako Miyazakin ospatzen ari den Munduko Txapelketak albiste txarrak utzi zituen. Leticia Canales Basque Teameko surflari sopeloztarra banakako txapelketatik at gelditu zen atzo, bigarren aukerako zazpigarren errondan galdu ondoren. Hala ere, munduko 15 onenen artean sailkatzea lortu du sopeloztarrak.

Miyazakiko World Games txapelketako atzoko jardunaldian Basque Teameko surflari sopeloztarrak egun luze eta gogorra izan zuen. Domekan lehia nagusitik kanporatu ondoren, atzo izan ziren bigarren aukerako erronda denak jokatu behar izan zituen. Erronda batzuetan bere surf onena erakutsi ahal izan zuen, eta beste batzuetan epaileen erabakiaren zain egon zen azken unera arte aurrera egiten zuen ala ez jakiteko. Canalesegaz batera, erronka horretan ibili ziren talde bereko Ariane Ochoa eta Nadia Erastorbe ere.

Ochoa bigarren aukerako bosgarren errondaraino heldu zen; horretan akatsa egin zuen olatuen tartea aukeratzeko lekuan eta Munduko txapelketatik at geratu da. Canales eta Erostarbe bigarren aukerako zazpigarren errondaraino iritsi ziren. Elkarren kontra aritu ziren txanda horretan, baina Nikki van Dijk eta Sally Fitzgibbons australiarrak nagusitu zitzaizkien. Ondorioz, munduko 15 onenen artean sailkatu dira euskaldun biak, 13. postuan Erastorbe eta 15.ean Canales.

Banakako txapelketan kanporatuak izan arren, Aloha Cup-eko taldekako lehia dute oraindino aurretik.

Surfeko Munduko txapelketan, Miyazakin (Japonia), Euskal Herriko lau kirolari daude lehian eta Basque Team Fundazioa han dago euren nondik norakoen berri ematen. Aurtengo Munduko txapelketa oso garrantzitsua da Tokioko 2020 Joko Olinpikoetako sailkapen prozesurako; zoritzarrez, emakumezkoen artean emakume euskaldunek ezin izan dute txartel olinpikorik lortu.

Miyazaki (Japonia) (irailak 7-15):

Aritz Aranburu (Zarautz)

Leticia Canales (Sopela)

Nadia Erostarbe (Zarautz)

Ariane Ochoa (Bilbo)


Afari beganoa gaur gaztetxean, borondatearen truke

Usurbilgo Gaztetxeak antolatu du ekainaren 13rako, 20:30etan gaztetxean bertan. “Afariko osagaiak herriko azokan zein dendetan erosiko ditugu eta zorionez ez dute animalietatik eratorritako ezer edukiko. Hau dena borondatearen truke dastatu ahal izango da eta gainera afalostea MOR MORE hiruko neska taldeak goxatuko du”, berri eman dute gaztetxetik. Mor More taldea Zarauzko bi neska gazteek osatzen duten musika egitasmoa da. Musika akustikoa eta lasaia egiten dute, ahots gozoez lagunduta. Sarean, helbide honetan aurki ditzakezue:

http://www.myspace.com/mormorespace

21:00etatik aurrera bihar, Futbito txapelketako neurketak

Udaberri honetan ostiral gauetan, herritar asko erakarri ditu frontoian antolatu duten futbito txapelketako neurketek. Aldaketarik ez bada, aurreko urteetako ohiturari jarraituz, datozen Santixabelen atarian amaituko da lehia. Azken txanpara heldu aurretik, asteburu honi dagokionean, antolatzaileek ohartarazi dutenez, iluntzeko 21:00etan hasiko dira ostiral honetako neurketak. Bost partida iragarri dituzte.


Pazkoetako goitibehera lehiaketan izena emateko epea zabalik dago

Maiatzaren 27an izango da, 15:30ean eta norberak egindako goitibeherarekin hartuko da parte. Izenematea hilaren 18ra arte dago zabalik.

Goitibeherak egiteko ez dute baldintzarik jarri, baina parte-hartzaileek motorreko kaskoa eta arropa egokia (botak, praka luzean, txaketa eta eskularruak) eraman beharko dute. San Martzialgo maldan jokatuko da.

Bi sariketa egongo dira

Euskal Ligan lehiatuko diren goitibeherendako sariei dagokienez, hiru mailatan banatuko dira: errodamendu kolektiboekin egindako goitibeherak, goitibehera arinak eta goitibehera pneumatikoak. Hiru mailotako lehen saria 100 eurokoa izango da, eta bigarrena, 50 eurokoa.

Herri mailako sariei dagokienez, lehen saria 100 euro izango dira; bigarrena, 90 euro; eta hirugarrena, 50 euro. Emakumeek gidatutakoak, berriz, 60 euro jasoko ditu.

Izena emateko jo kultura etxera edo deitu 943 77 91 60 zenbakira.


'Faisan' auziko sekretuak zituen disko gogor bat ostu dute

Fiskaltzaren esanetan, ostutako informazioa "kaltegarria" izan liteke segurtasun nazionalarentzat.

Carlos Bautista fiskalak salatu duenez, Faisan auziari buruzko informazio sekretua eta argitara gabea zuen disko gogor bat ostu egin dute, Auzitegi Nazionalean duen bulegoan.

El Mundo egunkariak jakinarazi duenez, disko gogorrean Enrique Pamies EAEko poliziaburu ohiari bi urtez egindako entzuketak zeuden. Informazioa "kaltegarria" izan liteke segurtasun nazionalarentzat,Ministerio Publikoaren esanetan.

Ikerketaren arabera, lapurrek disko gogorra lapurtzea zuten helburu, ez baita beste ezer desagertu bulegoan.

Gainera, lapurreta bideokamerarik ez zegoela aprobetxatuta egin zuten.


Bergarako flyscha, geologiaren harribitxi bat

Bergaratik Antzuolara tartean, trenbide zaharrean, dago flysch berezi hau. Iraganeko Oinatzak elkarteko Ugutz Basaurik arroka formazio honi buruzko azalpen gehiago eman ditu.


Nola egin erreleboa?

Hamar urteko tartean irakasle asko erretiratuko da eta belaunaldi gazteagoek ordezkatuko dituzte. Galdera ugari eragin ditu horrek sektorean: beharrari erantzuteko adina jende egongo al da? Nola egingo da ordezkapena? Zein erronka izango dituzte irakasle berriek?

Duela hogeita bost-hogeita hamar urte, belaunaldi jakin batetik irakasle andana atera zen. Izan ere, jaiotze tasa handia eman zen garai horretan –baby boom gisara ezaguna–, eta ondorioz, irakasleen premia handia sortu zen. Hazkunde garaia zen eta eskoletan izena eman zutenen kopurua asko igo zen. Lehen unean, ez zegoen azpiegitura nahikorik eskariari behar bezala erantzuteko eta gela asko barrakoietan kokatu behar izan zituzten. Gainera, urte gutxian euskalduntze prozesua eman zen hezkuntzan eta irakasleek euskalduntzeko ahalegina egin zuten hamar-hamabost urtetan.

Urteak aurrera joan dira eta orduko irakasle horiek 50 urte inguru dituzte gaur egun. Zehazki, hezkuntza publiko zein pribatuan 10.000 baino gehiago dira Araban, Bizkaian eta Gipuzkoan Lehen eta Bigarren Hezkuntzan lanean diharduten 50 urte baino gehiagoko irakasleak. Hots, hemendik sei-hamar urtera jubilatu egingo dira –erretiroa oro har 60 urterekin hartzen da–. Gainera, maiatzean sare publikoan berretsi zenez, irakasleek aurretiazko erretirorako eskubidea dute. Beraz, zantzu guztien arabera urte batzuk barru bete egin beharko da irakaskuntza utziko duten profesional horien guztien hutsunea.

Irakasle eskariari erantzutera iritsiko direla uste du Luis Mari Elizaldek. EHUko Donostiako campuseko Irakasle Eskolako langilea eta pedagogian doktorea da Elizalde eta dioenez, Haur Hezkuntzako eta Lehen Hezkuntzako beharrei aurre egiteko behintzat ez da arazorik izango. Egun, irakaskuntza publikoko Haur eta Lehen Hezkuntzan 50 urte baino gehiago dituzten irakasleak 4.750 dira. Donostiako campusean eskaintzen duten plaza kopurua baino jende gehiagok ematen duela urtero izena baieztatu du Elizaldek; zehazki, 400 plaza inguru eskaintzen dituzte eta 700-800 pertsonek ematen dute izena Gipuzkoako irakasle eskolan ikasketak egiteko. Horrek argi uzten du eskaria egon badagoela. EAEko hiru campusak batuta, urtero 1.000 ikasle inguru irteten dira irakasle titulua eskuartean dutela: Bilbon 400, Donostian 350 eta Gasteizen 240. Horietatik 900 gutxi gorabehera elebidunak dira –ikasketak euskaraz egin dituztenak–.

Unibertsitate pribatuetan ere badago irakaskuntzan formatzeko aukerarik; hala nola, Eskoriatzan, Bilboko Begoñako Andra Marin eta Deustun. Lehen bietako bakoitzean 200 lagunek amaitzen dituzte urtero ikasketak, eta Deustun aurten eskaini dute titulazio hori lehen aldiz.

Noski, koiuntura irakasle berrien aldekoa da, lanerako aukera parez pare dutelako. Hori da Naiara Urkola donostiarraren kasua. 27 urte ditu eta Gasteizko Irakasle Eskolan gorputz hezkuntzako ikasketak eta ondoren psikopedagogiakoak egin ostean, irakasle dabil. Erretiro jendetsua abagune aproposa izango den arren, mesfidati ageri da Administrazioak egoera bideratzeko erabiliko duen estrategiarekin: “Erretiro masibo horrek zein ondorio izango dituen jakinda neurriak lehenago ez hartzea ez dut ulertzen. Gainera, irakasle beharra dagoenean irakasle ikasketak egiteko batez besteko nota hain altua eskatzea eta hain plaza kopuru mugatua izatea ez da zentzuzkoa”.

Titulazio batzuetako irakasle faltan

Batez ere titulazio jakin batzuk dituzten irakasleak topatzeko izango dira arazoak, irakasle eskolako langileak azpimarratu duenez. Matematika lizentziaturan, adibidez, ikasketa horiek euskara hutsean egiten dituztenak eta jubilatuko diren matematika irakasleak konparatzen baditugu, kontuak ez datoz bat. Hezkuntza Sailean jabetu dira zientzietarako zaletasuna sustatu behar dutela gazteen artean, eta xede horrekin, Euskal Herriko Unibertsitateak eta Elhuyar Fundazioak elkarlanean argitaratzen duten Irrika aldizkaria Derrigorrezko Bigarren Hezkuntzan sartu dute. Bestelako ekimen batzuk ere abiarazi dituzte; hala nola, ETBn ikusi ahal den Sutanblai saioari kutsu zientifikoa eman diote eta zientzia udalekuak abiarazi dituzte.

Oro har eskariari erantzuteko jendea egon badagoela dirudien arren –900 irakasle inguru beharko direla aurreikusten da–, ordezkapena zaildu dezakeen beste faktore bat gaineratu digu Luis Mari Elizaldek: irakasle eskoletako ikasleek ikasten jarraitzeko duten joera. “Lizentziatu berriek 21 urte inguru dituzte, ikusten dute gradu ondokoek eskaintza polita ematen dutela eta beren formazioa borobildu dezaketela, eta hortaz, ez dute presa berezirik lanean hasteko”.

Irakaskuntzan aritzeko irakasle sena izatea eta lanbidea gustagarri egitea ezinbestekoa da, baina horrekin batera irakaskuntzak erakarri egin behar du. Egungo ordezkapen sistema –eskola batetik bestera ordezkapenak eginez ibili beharra– inorentzat ez dela erakargarri uste du Elizaldek, eta dinamika horrekin jendea nazkatzeko eta erretzeko arriskua dagoela. Administrazioak eta enplegua sortu behar dutenek hori zaindu beharko lukete, haren iritziz.

Ordezkapen sistema ederki ezagutzen du Naiara Urkolak, ikasketak amaitu zituenetik han-hemenka ibili baita: Elgetan, Orion, Hernanin, Urnietan eta Donostian. Egun, Gipuzkoako hiriburuko Zubiri Manteo ikastetxean Gorputz Hezkuntzako irakasle da. “Ordezkapenak direla-eta eskola batean ez gaude luzaro; maiz egun gutxiko kontua izaten da eta ikastetxea bera ezagutzeko astirik ere ez daukagu”, salatu du. Leku berrira etengabe egokitu behar direla, eta bitartean, noiz deituko eta nora bidaliko dituzten jakin gabe egon behar dutela dio. “Integratu ezinik ibiltzen gara, eta martxa hartzen hasten garenean beste leku batera bidaltzen gaituzte; hori ez da ona ez norberarentzat, ez beste irakasleentzat, eta are gutxiago ikasleentzat”.

Kantitatea bai, baina kalitatea ere bai

Elebitasuna da ordezkapenerako kontuan hartu beharko den beste faktoreetako bat. “Kontua ez da irakasleak behar ditugula soilik, baizik eta horiek euskaraz zein gaztelaniaz komunikatzeko gaitasuna izan behar dutela. Jatorriz euskalduna ez izan arren, euskaraz ondo moldatzen den irakaslea behar dugu, gainontzean ez du irakaskuntzan zeregin handirik izango”. Elizaldek gaineratu du irakasle eskolan ikasten dutenek bi hizkuntza ofizialetan gaituak izan behar dutela. Egun, Donostiako Irakasle Eskolan euskara hutsezko eskaintza besterik ez dago, eta Bizkaian eta Araban ere planteamendua birmoldatu dute, ahalik eta ikasle gehienek irakaskuntza ikasketak elebidun izanez amai ditzaten. Kualifikazio hori bermatze aldera, ikasketa planaz edo curriculumaz gain, eta aparteko gastua sortu gabe, bekak, ikasketa trinkoak eta ikastaroak egiteko aukera aztertzen ari dira irakasle eskoletan.

Gaitasun komunikatiboarekin batera, ikasleek irakasle izateko bestelako trebezia eta ezagutzak izan ditzaten bermatu nahi dituzte hezkuntzan. Elizaldek eman dizkigu berritasun horien azalpenak: “Orain arte lizentziatura egin eta inolako prestakuntza psikopedagogikorik gabe izan zitekeen norbait irakasle, baina aurrerantzean lizentziaturaz gain urtebeteko gradu ondoa exijituko zaie, sozio-psikopedagogia eta didaktika jorratzeko”. Beraz, biologiako irakaslea izateko, jakintza horretako edukiak menperatzearekin batera, biologiaren didaktika, hezkuntzaren soziologia, garapenaren psikologia eta zentroaren funtzionamendua ezagutu beharko ditu, eta horretarako, lizentziaturako laugarren urtea izango du. Ikasleek praktika luzeak izatea ere aurreikusten da.

Beteranoak eta berriak elkarlanean

Eskoletan emango den lan talde aldaketak bestelako arrisku bat ere badu. Lauzpabost urtetan 30 laguneko klaustroan erdia joango bada, urtetan eraikitako hezkuntza proiektua kolokan egon daiteke. Hori saiheste aldera, onena litzateke belaunaldi aldaketa bat-batean egin beharrean urtez urte irakasle kopuru bat berritzen joatea, eta bitartean, eskoletan irakasle beterano eta berriak elkarlanean aritzea. “Beteranoek euren esperientzia, jakinduria eta jokamolde didaktikoak transferitzeko aukera eman behar dute, eta horri begira badaude alternatiba batzuk, hala nola, errelebo kontratuak. Irakasle batzuk irakaskuntzatik liberatu eta gazte hasiberrien bizpahiru moduluz ardura daitezke, edota horien tutore edo aholkulari moduan aritu”, argitu du Elizaldek. Aukera horiek aspalditik asmatuak daudela eta beste lan sektore batzuetan aplikatzen direla dio, eta irakaskuntzan hori aplikatzeko borondatea eta finantzaketa behar direla. Urkola ados dago Elizalderekin, eta elkarlanaren aldeko apustua egiten du: “Esperientziadun irakasleengandik asko ikasten da, eta babesa dira guretzat, besteak beste eskola aurrera ateratzeko ideiak ematen dizkigutelako”. Gainera, irakasleen arteko elkarlana funtsezkoa dela gogorarazi du, haur baten heziketan irakasle askok hartzen dutelako parte, eta horrenbestez, denak norabide berean joatea komeni delako.

Hainbat erronka irakaskuntzan

Hizkuntzak jakitea, komunikazio teknologiak menperatzea, presentziazko eskola orduak eta ez presentziazkoak kudeatzea, diziplina arteko ereduarekin lan egiteko gai izatea, familia eta eskolaren arteko elkarlanean sakontzea eta taldean funtzionatzen jakitea. Horiek dira irakaskuntzan txertatuko diren irakasle berriek parez pare izango dituzten erronka nagusiak, Elizalderen aburuz. Itxura batean lorpen handiak dirudite, baina etorkizuneko irakasleak horiei aurre egiteko gai ikusten ditu, teknologia berrien eta hizkuntzen ezagutzan gaitasun handiak dituztelako batik bat. Akademikoki ikasle onak dira eta bokazioa dute. Irakasle berriek berrikuntza, freskotasuna eta eskola orduak dinamikoagoak egiteko gaitasuna dutela gehitu du Urkolak.

Hezkuntza alorrean azken urteetan ematen ari diren aldaketak ez dira gutxi, eta Zubiri Manteoko irakaslea kexu da lege berri bat ateratzen denean praktikan jartzeko eta garatzeko nahikoa denborarik uzten ez dela: “Hobeto azaldu behar da zein den lege edo aldaketa horren benetako asmoa, nola eramango den aurrera, apurka-apurka joan behar da aplikatzen eta irakasleak horiei aurre egiteko prestatu behar dira”. Elizaldek aukera gisa bizi ditu aipatu aldaketak, bereziki unibertsitatean emango direnak: “Egun irakaskuntza, trebakuntza, metodologia, didaktikari loturiko berrikuntza proiektua... lehen mailan daude, eta aukera aproposa ematen digute eguneratzeko”.


Olaria sarirako proposamenak aurkezteko epea

GIZARTEA // Ireki dute aurtengo Olaria sarirako proposamenak jasotzeko epea. Legazpiar guztiek proposa ditzakete sari hori jasotzeko hautagaiak. Proposamena egiteko bi bide daude: ondorengo formularioa betez edo udaletxeko arreta zerbitzua. Arrazoitutako proposamenak martxoaren 2ra arte aurkeztu daitezke.


Aukera guztiak zabalik

PP, EH Bildu eta EAJren arteko indarrak neurtzeko plaza izango da berriz Araba; Espainiako bozen ajearen eragina ikusteko dago

Arabako mapa politikoa oso zatituta utzi zuten 2015eko udal eta foru hauteskundeek, eta antzeko argazkia espero da maiatzaren 26ko bozen ondotik ere. PP, EH Bildu eta EAJren arteko lehia estuak zabalik uzten du panorama politikoa herrialdean. Duela lau urte, PPk lortu zuen boto gehien Araban, baina orpoz orpo ibili ziren EH Bildu eta EAJ. Maiatzaren 26ko bozei begira bada kontuan hartzeko beste aldagai bat: Espainiako bozetako olatuak norainoko eragina izango duen.

PP

Urteetako gotorlekua berreskuratzen saiatuko da PP. Araban berak lortu zuen boto gehien 2015ean, baina galdu egin zituen bi instituzio nagusien aginte makilak. Boterea berreskuratzea ez du erraz izango, areago azken urteotako boto galera ikusita.

Gasteizko alkategai Leticia Comeronek badaki PP siglek zama handia dutela. Eta zama hori gainetik kendu nahian dabil kanpainan. Joan den ostiralean aurkeztu zuen Comeronek hiribururako duen hauteskunde programa, eta argi utzi zuen ideia bat: PPren siglak «gainditu» egiten dituela bere proiektuak. Maroto efektua desagertuta, PPren erronka nagusia Gasteizko Udala berreskuratzea izango da. Arabako Aldundiari dagokionez, ahaldun nagusi izaten saiatuko da Iñaki Oiartzabal hautagaia. Kontuan hartu behar da Arabako Batzar Nagusietako eserlekuen %65 Gasteizek erabakitzen dituela, eta hor PPk duela boto gehiago. Herrietan, berriz, jeltzaleek dute babes zabalagoa, eta horri esker dute Arabako Aldundiko aginte makila.

EH BILDU

Azken urteotan Araban izan den eraldaketa soziologikoak gauzabat erakutsi du: EH Bilduk eskura du herrialdeko lehen indarra izatea. 2011ko hauteskundeez geroztik, gorakada nabarmena izan du indar subiranistak herrialdean, eta emaitzak sendotzeko garaia iritsi zaio. Gorteetarako bozetan sumatu du sendotze hori koalizioak, eta lortu egin du PPri diputatua kentzea.

Azken urteotan indar subiranistak erakutsi duen joera pragmatikoak eta konpromiso instituzionalak erakargarri egin du koalizioa abertzale askorentzat. Gasteizen, PPren aurkari zuzena da EH Bildu, eta hiriburuan jarriakditu indar guztiak, Miren Larrionen hautagaitzarekin.

EAJ

2015etik jeltzaleen esku daude Arabako bi instituzio nagusiak: Gasteizko Udala eta Arabako Aldundia. Erronka, beraz, ez da makala jeltzaleentzat: bi erakunde horietan aginte makilari eustea. Hiriburuan baino, herrialdean du eskurago garaipena EAJk. Espainiako hauteskundeetan Araban lortutako garaipenak, gainera, indar berezia eman dio EAJri.

Zailagoa du irabaztea, ordea, Gorka Urtaran alkategaiak. Hirugarren indarra izan zen EAJ duela lau urte Gasteizen, eta ezkerreko alderdien babesari esker iritsi zen alkatetzara. Baina aldaketaren indarrek ohartarazi diote orain ezinezkoa izango dela orduko batasuna berriro lortzea.

PSE-EE

Indarberrituta ekingo dio PSEk hauteskunde kanpainari. Gorteetarako hauteskundeetan lortutako emaitza bikainek hauspotuta iritsi dira sozialistak udal eta foru hauteskundeetara. Itxura batean, sendatu egin dituzte Arabako PSEren barne krisiak duela lau urte irekitako zauriak, eta baldintza hobeagoetan egingo diete aurre hauteskunde berriei.

Gasteizen erraza dute 2016ko emaitzak hobetzea. Egun, PSElaugarren indarra da Gasteizko Udalean, eta lau zinegotzi ditu. Orain, baina, haizea alde du. Izan ere, hamar urteren ostean, PSEk berriro irabazi ditu hiriburuan Espainiako hauteskundeak —EAJri 5.000 botoren aldea atera dio—, eta olatu hori baliatu dezake maiatzaren 26ko bozetan emaitzak hobetzeko. Sozialisten erronka, baina, ez da alkatetzara iristea, baizik botoetan gora egitea eta akordioetan baldintzatzeko gaitasuna izatea. Gasteizen ez ezik, Araban ere gobernurako giltza izaten jarraitu nahi dute.

ELKARREKIN PODEMOS

2015eko bozetan ezustea eman ondotik, aurreikuspenak ez dira hain onak alderdiarentzat. Arabako Batzar Nagusietan alderdiak izan duen barne krisiak —zortzi batzarkideetatik lau kargugabetu zituzten, eta alderditik bota— lausotu egin du, nabarmen, 2015eko garaipena. Krisi hori gainditutzat jo du alderdiak, eta, udal eta foru bozei begira, badu aldeko beste faktore bat: Ezker Anitzarekin eta Equorekin batera aurkeztuko da bozetara, eta horrek ezkerreko boto ugari berreskuratzea ahalbidetu diezaioke.

CIUDADANOS ETA VOX

Hiriburutik aparte, oso toki gutxitan aurkeztu dituzte hautagaitzak Ciudadanosek eta Voxek. Ciudadanos Gasteizen, Erriberabeitian, Iruña Okan eta Trebiñun aurkeztuko da. Vox, berriz, Gasteizen, Dulantzin, Amurrion eta Laudion. Duela lau urte Ciudadanosek bi ordezkari erdietsi zituen Araban: zinegotzi bat Guardian, eta batzarkide bat Batzar Nagusietan —botoen %5,63 lortu zituen—. 2015eko emaitzak hobetzeko erronka du Ciudadanosek orain. Bestalde, ikusi beharko da PPren boto ihesak noraino egiten dien mesede Ciudadanosi eta Voxi.

Nafarroa. Aldaketaren estres testa

Bizkaia. Urak bare segitzen du

Gipuzkoa. Itxura berekoaren bila


‘Neruda’-k irekiko du Miarritzeko Latinoamerikako jaialdia

Gaur hasi eta urriaren 2ra arte iraunen du Latinoamerikako 25. kultur jaialdiak. Hamar film lehiatuko dira film luzeen atalean. Brasilek ohiz kanpoko ordezkaritza izanen du

«Erresistentzia haizea eta erreboltaria sumatzen da aurtengo filmetan». Hala aipatu du Lucile de Calan Miarritzeko Latinoamerikako kultur jaialdiko hautaketa batzordeko kideak. Festibalaren 25. urtemuga da, eta gaurtik urriaren 2ra luzatuko da. Neruda Pablo Larrainen filmak irekiko du film luzeen lehiaketa, gaur, 20:00etan, Gare du Midin. Txileko gobernua kritikatu ostean, ihes egin beharko du Pablo Neruda olerkari eta senatari izandakoak, detektibe bat atzetik duela.

Orotara, hemezortzi epaile gonbidatu dituzte. Hamar film luze, beste hamar labur eta hamahiru dokumental lehiatuko dira. Munduko hainbat tokitatik etorritako epaileak dira. Zuzendariak, kazetariak, produktoreak eta kritikoak, besteak beste.

Brasilen presentzia handiagoa da aldi honetako ezaugarrietako bat. Aurreko urteetan ez zuen edukirik aurkeztu kasik jaialdira. Film luzeen artean, Marilia Rocharen A cidade onde envelheço eta Kleber Mendoça Filhoren Aquarius aurkeztuko ditu Brasilek. Bigarren hori polemika handi baten inguruan estreinatu zuten Brasilen. Izan ere, zentsuratu egin zuen gobernuak, eta ezin izan zuten estreinatu hemezortzi hilabetean. Clararen istorioa kontatzen du filmak, Brasilgo Aquarius deritzon eraikinean bizi den emakume batena. Etxe agentzia batek apartamentua erosi nahi dio, baina berak guztiz egiten dio uko proposamenari. Mendoçaren bigarren filma da, eta Cannesko Urrezko Palmarako lehiatu zen.

Brasilen zinemaren deszentralizazio prozesu bat gertatu da. Hiri handietatik atera, eta herrialdeko beste eskualde batzuetara hasi dira bidaiatzen zinemagileak. De Calanen arabera, herrialdeko «kaosa» dela-eta, «premia» dute zinemagileek istorioak kontatzeko.

De Calanek azaldu du publikoa «harritzea» dutela helburu, eta urtez urte zinemako lehen lerroan dauden filmak ekartzen saiatzen direla: «Urteko zinema produkzio onena hautatzen dugu». Aurten, esaterako, aipatutako Larrainen Neruda, Alejandro Jodorowsky Txileko zuzendariaren Poesía sin fin eta Daniel Burman argentinarraren El rey del once nabarmendu ditu, besteak beste.

Jodorowskyk Txileko 1940ko eta 1950eko hamarkadak azaleratu ditu filmean, Alejandrito Jodorowsky protagonistaren azalean. Haren familiaren nahien aurka, olerkaria izan nahi du, eta garai hartako buhame artistiko eta intelektualen artean murgilduko da. Latinoamerikako literatura modernoaren izen handiak ezagutuko ditu.

Burmanek zuzenduriko filmean Ariel da protagonista, eta New Yorken arrakasta lortu du bere kabuz. Haren aitak, ordea, juduen aldeko fundazio bat zabalduko du Buenos Airesen, eta itzultzeko eskatuko dio. Kontakizunean zehar azaleratuko da gazteen eta helduen arteko gatazka.

Lehiatuko den beste film luze bat da El amparo, Rober Calzadillarena. Venezuela eta Kolonbian ekoitzia da, eta filma Amparoko sarraskia deritzon gertakarian oinarritu da.

Argentinatik ekarri dute Emiliano Torresen El invierno ere, amaitu berri den Donostiako Zinemaldiko Sail Ofizialean lehiatu dena. Patagonian girotua dago. Evans erretiroa hartzera behartzen dute, gazteago den batekin ordezkatzeko: Jara. Bere familiarekin negu hotzari egin behako dio aurre, eta bertan iraun bizirik. Argentinakoa den beste film bat ere, Pinamar, lehiatuko da, Federico Godfridena. Bi anaien istorioa dakar. Haien sorlekura itzuliko dira amaren errautsak botatzera. Heriotzari gailenduko zaio, ordea, bizitzeko gogoa, eta han elkarrekin iragandako udak oroitaraziko dituzte. Hori ere Donostian eman dute, Zuzendari Berrien atalean.

Latinoamerikako festibalean lehiatuko dira Panama eta Mexiko ere. Lehena Joaquin del Paso zuzendariaren Maquinaria Panamericana filmarekin dator, eta izen bereko leku batean lan egiten duten langile batzuen istorioa kontatzen du. X-Quinientos Juan Andres Arangok zuzendu duen filma da, Kolonbia, Mexiko eta Kanadan filmatua. Ameriketako hiru hiritan hiru nerabek bizi dutena kontatzen du filmak.

Dokumentalak ere lehiatuko dira jaialdian. Hautaketa batzordearen aburuz, «zinema dokumentala orainaldian idazten da, baina bi galderen artean jokatzen: zer bizi izan zuten? Zer biziko dute?». Hamahiru dokumental lehiatuko dira.

Diotenez, zaila da dokumental bat edo bestea lehenestea. Denetariko gaiak jorratzen dituzte, hala nola 1960. eta 1980. urte arteko diktadura militarrak, 2014an Ayotzinapan (Mexiko) egin zuten sarraskia eta ikasleen desagerpena, eta Kubako iraultza.

Film laburren alorrean, beste hamar hautatu dituzte lehiaketarako, «iruditegi komun bat» islatzen dutenak, hautaketa batzordearen arabera. Naturak tokiko gizartean duen garrantziaz eta harremanaz hausnartzen dute film labur askok.

Lehiaketez harago

Musikaz, ikuskizunez, dantza tailerrez eta bestelakoz beteko da Miarritze egunotan. Esaterako, kontzertu bat emanen du Yuri Buenaventura musikariak asteazkenean 28an, Gare du Midin.

Topaketak ere antolatu dituzte. Sergio Ramirez, Nikaraguako politikari eta idazlea gonbidatu dute, mugimendu sandinistaren kide izandakoa.

Ramuntxo Matta artistak eginiko erakusketa bat ere izanen da, Se représenter le monde. Haren hildako senideek inspiratutako lanekin osaturiko erakusketa da, Roberto Mattak, John Batannek, eta Gordon Matta-Clarkek, alegia. Horrez gainera, proiekzio anitz izanen dira, nahiz eta lehian sartu ez, Latinoamerikan ekoitziak, eta, asko, sona handiko fikzio eta dokumentalak.

Informazio gehiago bildu nahi izanez gero, bisitatu webgune hau:

festivaldebiarritz.com


Isuntzako mutil gazteek brontzezko domina lortu dute Espainiako Trainerilla Txapelketan

Asteburuan Castro Urdialesek jokatu da Espainiako Trainerilla Txapelketa, eta Isuntzako mutil gazteek brontzezko domina irabazi dute. Klub lekeitiarretik gizonezko seniorrek ere parte hartu dute, eta horiek bosgarren sailkatu ziren domekako [maiatzak 30] finalean.

14.56,41 denboran amaitu zuten estropada domekan [maiatzak 30] Isuntzako gazteek. Galiziako Club Do Mar Bueu izan zen finaleko azkarrena: 14.52,55. Eta zilarrezko domina ere galiziarrentzat izan zen; 14.55,99 denbora eginda, Cabokoak geratu ziren txapeldunorde.

Gazte mailan ez zen emakumezkoen kategoriarik egon, bai, ordea, absolutuetan. Gizonezkoetan Itsasoko Ama eta emakumezkoetan Kaiarriba izan ziren onenak. June Aranbarri eta Mikel Azkarate ondarrutarrak daude talde horietan.

Gizonezkoetan, podiumetik kanpo geratu zen Isuntza Arraun Elkartea. Hamahiru minutu, 58 segundo eta ehunen bakarrean burutu zuten estropada lekeitiarrek, eta bosgarren sailkatu ziren. Zazpi bat segundoko aldea egon zen lehenengo bien artean. Santurtzik 13.33,22 denbora egin zuen, eta Zierbenak, berriz, 13.40,72.Cabo klub galiziarrak osatu zuen podiuma (13.48,77).

Emakumezkoen finalean ere bi klub euskaldun geratu ziren txapeldun eta txapeldunorde. Hamabost minutu, 27 segundo eta 76 ehuneneko marka egin zuten Donostiarraren neskek. Deusturentzat izan zen zilarrezko domina (15.31,26), eta brontzezkoa, berriz, Cabok lortu zuen.


Eta zu?

Gehienok ditugu aditzera Marx, Lenin edo Sobietar Batasuna. Garaikidetasunagatik errealago, gertuagokoak Fidel, Hugo. Eurak erreferentzia, dauzkaten antzekotasun eta desberdintasunen gainetik, lerrokatzen gara asko sozialismoa edo ezker politikoa bezalako termino potoloz izendatzen den espektroan.

Hiruko erregela bat aski izaten zaigu korronte honen baitan kokatzeko: eskuinekoak dira agintean daudenak, ni hauen aurka nago, beraz, ezkerrekoa naiz. Sinplea da. Eta ezkerra agintera iristen denean ere baliagarri dira aldagai hauek, gehienetan uzten diolako ezker izateari.

Badakigu interes pribatuen, interes monetarioen gainetik, gizartearen mesede orokorretara bideratutako politikak bultzatzen dituela ezkerrak. Desberdintasun sozialak gorroto dituela, internazionalismoa eta interkulturalismoa maite. Baina susmoa dut defendatzen dugunaz baino kontzienteago garela defendatzen ez dugunaz. Darabilzkigula errazegi hitzok ahotan. Nora iritsi nahi genukeenaren arrastoren bat badugun arren, nola iritsiaz zalantza gehiago ditugula.

Egin beharrean dago ezkerra hausnarketa sakon bat, bere printzipioen eguneraketa bat. Are Europan bezala munduan ere, eskuina bihurtu den omnipotentziaz jabeturik. Eta, batez ere, egin beharrean gaude mundu hobe bat ezkerreko jarrerek ekarriko dutela sinetsita gaudenok. Hausnarketa eta autokritika. Politikaren gain uzten dugulako desiratutako ideal honen gauzatzea, eta bitartean burges txiki batzuk izaten jarraitu. Bai, burges txiki batzuk.

Zalantza handiak ditut prest nengokeen, geundekeen aldarrikatzen dugun mundu berdin, justu hori lortzeko egin beharreko aldaketak onartzeko. Independentzia eta sozialismoa desiratzen ditut, baina mingarri zait ohartzea, onartzea abertzaleagoa naizela ezkertiarra baino. Idealez baino ekintzez. Eta zu?


Literatura askatzailea

Joxe Azurmendiren liburu bakoitza opari bat da, eta azkena, Barkamena, kondena, tortura harribitxia. Joxek hitzak, argudioak, testuinguru historiko, filosofiko eta ideologikoa ipini dizkie guk orain arte hitz eta argudio bihurtu ezin izan ditugun –edo beldurrez, beldur justifikatuaz, bihurtu nahi izan ez ditugun– amorruari eta ezinari. Azurmendik alemanez daki, eta ez da lehenengo aldia alemanez zipitzik ere ez dakiten erregimeneko filosofoen eta intelektualen ezjakintasuna eta manipulaziorako joera agerian uzten dituena; oraingo honetan Jaspers manipulatu bati buruz dihardu, betiere gure artean erruduntasunaren susmoa eta sentimendua zabaltzeko manipulatutakoa. Liburuaren hiru zatiak dira antologikoak, baina kondenamaniari eskainia derrigorrez irakurri beharrekoa izan beharko litzateke urteotan xibboletetik xibboletera ibiltzera behartutakoontzat. Estatuek kontzientziak eta pentsamendua bortxaz inbaditzeko eduki duten ohitura historikoa da, eta espainarrien kasuan erakunde paradigmatiko bezain castizo baten bidez gauzatu da: Inkisizioa. Azurmendiren beraren hitzetan esateko, kontzientzien kontrolaren ildo historiko honetan dator eta ikusi behar da egungo fanatismo kondenamaniakoa. Diskurtso ofizial tranpati baten hondoan San Agustinen ideologia baino ez dago (“San Agustinen heresiarako eskubidearen uko teologiko zaharraren aldaki politiko moderno “demokratikoa”, Inkisizioari atea zabaldu ziona”), eta paradoxikoa bada ere ustez progre eta ustez laiko diren espainiar asko dira diskurtso horren defendatzaileak, Euskal Herriko arazoaz ari direnean (bestelako gaiez ari direnean besterik da). Joxe Azurmendik dioenez, “Eliza usain txar bat dario inkisizio kondenamaniako guztiari”; izan ere, “bortxarekin Estatuak daukan arazoa ez da morala, politikoa da. Baina askaera beraiek eman beharretik desertatzeko ihesbide arinena politikoentzat, arazoa politikotik moralera trukatzea da, orduan soluzioa gu hiritar guztion kontzientzien zeregina bihurtzen baita, ez Estatuaren eginbeharra”.

Hitz horien oihartzuna oraindik ezabatu gabe neukala, izan zen presoen aldeko Bilboko manifestazio erraldoia eta arrakastatsua, eta geroko erreakzioak. Hona hemen Jose Antonio Ardanzarena (alegia, estatu laiko baten goi mailako ordezkari politiko izandako batena): “Presoek damu-aitorra egin beharko lukete”; (“kontrizio-ekintza” edo).

Hara! Zer izango da hurrena, bataiatu gabeko presoei konberti daitezela eskatzea? Batzuetan, liburu bat irakurtzea askatzailea eta argigarria da.


Espainiako Barne ministroak dio ETAk "dimentsio politikoa" daukala

Amaiurrek baikortzat jo du arazo politiko bat dagoela aitortzea, eta denen arteko elkarrizketa eskatu du.


Janire Arrizabalagak irabazi du Bizkaiko eskolarteko azken kanporaketa Astran

Bizkaiko Eskolarteko Txapelketako azken kanporaketa jokatu zuten atzo hamar bertsolari gazteek Gernika-Lumoko Astran. Puntu gehien eskuratuta, Janire Arrizabalaga gernikarra izan saioko onena, eta finalerako txartela lortu zuen.

Janire Arrizabala, bertsotan, atzo Astran. Argazkia: Bertsozale Elkartea.

Beragaz batera, Jokin Ansotegi gernikarrak, Aitzol Unzuetak, Amaiur Galdosek, Ariane Sololuzek, Izaro Bilbaok, Ixone Asategik, Naroa Jaiok, Sara Asenjok eta Ziara Larrinagak bota zituzten bertsoak. Gai-emaile lanetan Xabier Enbeita aritu zen eta epaimahaia Graxi Arregik, Ander Arrienek eta Alaitz Etxanobek osatu zuten. Idoia Anzorandia aritu zen idazkari lanetan.

Atzokoa Bizkaiko txapelketako azken kanporaketa izan zenez, erabakita geratu zen, baita ere, maiatzaren 29an Igorren jokatuko den finaleko bertsolarien zerrenda. Bertan ariko da Arrizabalagagaz batera Ansotegi. Beste sei bertsolariak hurrengo hauek izango dira: June Diaz, Ander Sarriugarte, Araitz katarain, Ixone Asategi, Izaro Bilbao eta Peio Lago.

Igorreko Lasarte Aretoan jokatuko den finalerako gonbidapenak laster jarriko dituzte eskuragarri Bizkaiko Bertsozale Elkarteko webgunean. Aretoaren edukiera mugatua izango da eta lekuak bukatzen direnean ez da sarrerarik eskuratzeko aukerarik egongo.

Euskal Herriko Eskolartekoa, udazkenean. Eskolarteko Bat-bateko Bertsolari Txapelketa bere bidea egiten ari da lurraldeetan, eta udazkenean izango da Euskal Herrikoa. Lurraldeetako txapeldunekin eta txapeldunordeekin jokatuko da finala.


Mitxelenak Schmiten garaitu zuen

Larunbatean, Zaldibian, Euskal Herriko eta Alemaniako segalarien arteko Nazioarteko Lehiaketa jokatu zen. Altsasun bizi den Bixente Mitxelenak irabazi zuen Schmiten alemaniarraren aurkako iraupeneko proban, nahiz eta azkenean buruz burukoa izan beharrean, lau kirolarien arteko dema izan, Heinz eta Gabirondo ere aritu baitziren. Kirolari bakoitzak 400 metro karratuko sail bat moztu behar izan zuen, eta Mitxelenak lortu zuen garaipena, 10 minutu eta 42 segundotan bukatu baitzuen lana. Bigarrena Schmiten sailkatu zen (11:11), hirugarrena Gabirondo (12:44) eta laugarrena Heinz (13:30).


Komuniyo txikiye

Aspaldian sarriegi hasi naiz atzera begira. Baina lasai, zahartrosiak ez nau jo, eta ez nau joko (eta jotzen banau eman koskorrekoa, eskertuko dizut). Alegia, ez dudala gure garaiak, iraganeko garaiak, hobeak zirela, edo izan zirela, inoiz esango. Garaian garaikoa, orain Urkullu eta lehen Garaiko.

Nik ez nuen Jaunartzerik egin, nik komuniyo txikiye egin nuen. Prailez jantzita, oso guapo.

Urte dezente pasatu da baina gauza batzuk gogoan ditut. Argazkiak Kaitorenean atera nituen –gaur egun ixpiziyue dagoen leku berean–; mezetan para bat esaldi irakurri nituen; eta bazkaria Loiolan Amenabarrenekoan egin genuen. Gogoan dut baita ere, plastikozko baloi bat oparitu zidatela eta lurrean zegoen puru batekin zulatu egin zela. Plastiko puskak ibaira bota nituen (barka bekit Errazkin jaunak).

Nire alabak ez du komuniyo txikiye egingo, Jaunartzea tokatzen zaio hari. Eta badugu nahikoa komeria ospakizun egunerako prestaketa lanekin.

Zenbat burukomin jauna hartu aurretik. Jantzia, argazkiak, bazkaria... Beraz, lehen eta orain, dena berdin. Komuniyo txikiye eta Jaunartzea, biak bat. Guzti hau, edo hau guztia, Jesus buru duen taldeko kide izateko. Esan eta izan, biak bat? Praile den Pello lagunari galdetu beharrik ez erantzuna jakiteko.

Baina dena ere ez da berdin. Gure garaian denok egin genuen komuniyo txikiye. Gaur, erdi eta erdi izan litezke Jauna hartuko duten eta hartuko ez duten haurrak. Nahi duenak nahi duena egitea ere gauza ederra da. Gure herrian denontzat dago lekua, batzuk beste batzuk baino leku gehiago behar badute ere. Fisikak federik ez.

Maiatzeko Uztarria aldizkarian argitaratutako iritzi artikulua.


Boluntario taldea behar da Zizurkilen, martxoaren 16an Elikagai Bankuko janari sortak egiteko

Hiru hilez behin egiten du Zizurkilgo Udalak, Aiztondo gizarte zerbitzuen bidez, oinarrizko beharrak dituzten zizurkildarrentzako elikagai banaketa

Guztira Zizurkilgo 70 familia inguruk eskuratzen dute janari sorta. Horretarako, ezinbestekoa da boluntarioek sortak prestatzen egiten duten lana, eta hurrengo banaketa egiteko ere Zizurkilgo Udalak herritarren laguntza eskatu du.

Martxoaren 16an, ostiralean, jarri dute hitzordua Ernio Bidea 29 helbidean, Talleres Amundarainen ondoan, Asteasurako bidean. Goizez 9:30etik 12:30era eta arratsaldez 15:00etatik 17:00etara ibiliko dira sortak egiten, eta lagundu nahi duenak ordutegi-tarte horretan nahi duen garaian azal daiteke. Boluntario gisa parte hartu nahi duenak aurrez Aiztondo Zerbitzuen Mankomunitatera deitu beharko du, 943.69.39.30 telefono-zenbakira, loteak egiteko txandak antolatu ahal izateko.


Mendiguren: "Gure kontrako estrategia baldin badago, guk geurea ere pentsatu beharko dugu"

Xabier Mendiguren Bereziartu Gizarte Erakundeen Kontseiluko idazkari nagusiak gaur Euskadi irratian adierazi duenez, argi dago "euskagintzari eraso egiteko estrategia" bat prestatu duela Espainiako Gobernuak, eta horri aurre egiteko "euskaldunok gure pentsatu beharko dugu". Mendigurenen arabera, euskararen normalizazio prozesua "indartu besterik ez daukagu egoerari buelta emateko", eta horretarako "gure eskura dauden baliabide guztiak erabili".

Espainiako Gobernuak helegite bat sartuko du Auzitegi Konstituzionalean Ibarretxe planaren aurka. Mendigurenen arabera, "epaitegiei eginkizun bat eman zaie", eta nolabait hainbat proiektu epaileen esku jarri dira, "epaile horiek kontra egin dezaten". Ematen ari diren operazio guztiak "froga handirik gabe egiten" ari direla "nabarmena" da Kontseiluko idazkari nagusiaren ustez

'Egunkaria'-ren aurkako bigarren polizia operazioa ere hizpide izan dute. "Garbi dago, eta nabarmen ikusi da gainera azkeneko autoaren irakurketa eginez gero, hedatze joera bat nabari dela", esan du Mendigurenek. Haren esanetan, Del Olmo epaileak zer esaten duen kontuan hartuta, "ia inor ez da libratzen, euskararen alde lanean ari garen edozein gaude, nolabait, jopuntuan".

Elkarrizketa erronda

Elkarrizketak egiten ari da Kontseilua eragile sozial eta politikoekin, euskalgintzari azken erasoen aurrean nolabaiteko babesa emateko. Mendigurenek dioenez, hasi baino ez dira egin, eta prozesua hilabete eta ingurukoa izango da. "Lehen erronda bat egiten ari gara, diagnostiko mahai gainean jartzen eta ea irakurketa hori partekatzen duten galdetzen eta ea zein den beraien prestutasuna guk proposatu nahi dugun akordio sozio-politiko hori egiteko", nabarmendu du.

Prozesu horren barruan, hemendik hamabost bat egunera, prestutasuna azaltzen dutenei neurri zehatz batzuen zerrenda aurkeztuko dietela adierazi du, "bakoitzak ikus dezan hortik zer aukera dezakeen", eta prozesuaren balorazio bat eginez amaituko dutela azaldu du.

Neurriak hartzeko eskaria

Neurri politiko, juridiko eta politikoak hartzeko eskatzen ari zaie Kontseilua alderdi politiko eta sozialei. Praktikan bi gauza eskatzen ari direla azpimarratu du. Mendigurenen ustez, gertatzen ari den guztiak euskararen normalizazioa trabatu eta geldiarazi nahi du, eta horri erantzuteko modu egokiena "euskararen normalizazioa areagotzea" dela esan du, "orain arte egiten dena indartzea eta etorkizunari begira hori aurrera bultzatzea".

Hala ere, egoera honetan euskalgintzak ezin duela lanik egin eta babesa behar duela azpimarratu du. "Orduan, beste zutabe izango da neurri zehatzena, hau da, lan egiteko gutxieneko baldintza batzuk behar dira", esan du. "Martin ugalde Kultur parkeko enpresa horiek kontuak blokeatuta dauzkate, eta horrela zaila eginbeharrei aurre egitea. Bistan da hori. Eta gero, nazkatuta gaude betiko herriari eta betiko jendeari dirua eskatzeaz, eta hori konpondu beharra dago, eta pentsatu egin beharko da nola hornitu ekonomikoki eragiten ari diren kalteak", nabarmendu du.

Moralki eta politikoki egiten den kaltea konponezina dela dio, eta juridikoki babesteko, "saiatu beharko gara nazioartean babesa bilatzen, eta behar diren pausuak ematen. Azken batean gure kontrako estrategia baldin badago, guk geurea ere pentsatu beharko dugu, ahalik eta egokien blindatzeko".


Bergara eta Antzuola arteko ezpondaren konponketa atzeratu egin da

Bergara eta Antzuola arteko errepide zaharreko ezpondetako bat konpontzeko lanen hasiera atzeratu egin da. Uztailaren amaieran hastekoak zirenak abuztuaren amaieran edo irailaren hasieran hasiko dituzte, Gipuzkoako Foru Aldunditik jakinarazitakoaren arabera. Obra horien adjudikazioa gauzatzeke dagoelako atzeratu da hasierako asmoa.

Hain justu ere, obren adjudikazio prozeduraren bukaerako tramuan dabiltza Diputazioan. Beraz, aste batzuetako atzerapena izango du Diputazioaren hasierako asmoak. Eta atzerapen hori eragin dute, batez ere, Diputazioan emandako gobernu aldaketak dakartzan tramite kontuek.

"Premiazkotzat"

Berez, Gipuzkoako Diputatuen Kontseiluak lanok egitea onartu zuen ekainaren hasieran. Konponketak egiteko 3.280.481 euroko aurrekontua aurreikusi zuen orduan, eta sei hilabeteko epea. "Premiazkotzat" jo zituen lanok, eta horretxegatik ekin zion prozedurari.

Pareta sendotu

Jatorrizko proiektuaren arabera, lur-erauzketan hausturak ukitu ez duen zatia sendotu egin beharko dute. Gainera, lerratutako materialak kendu egin beharko dituzte, eta geratuko den eremua egonkortu. Lan horiek proiektuan jaso dira, eta lur erauzketa egonkortzeko irtenbide misto bat gauzatzea aurreikusi du: rocky wall (harri lubeta eta pedraplen motako materialez osaturiko betelana) motakoa bermaren behealderaino, eta 100 eta 150 tonako zerbitzu-kargako ainguratzeak bermatik gora, Diputaziotik adierazi dutenez.

Baina hori guztia azken legealdiko Diputatuen Kontseiluak hartutako erabakia da; beraz, baliteke jatorrizko asmoetan ere aldaketaren bat gertatzea.


Azken agur jendetsua Rufino Murgiari

Lazkaoko herriak, Goierriko kirolak eta euskal txirrindularitzak agur sentitua egin zioten, atzo, Rufino Murgia masajista eta Euskaltel Euskadiko laguntzaileari. Lazkaon egin zen hileta elizkizunean jendetza elkartu zen. San Migel eliza, alboko plaza eta inguruak bete zituzten Murgiaren lankide, lagun eta herritarrek. Txirrindulari asko joan zen agurrera, nola Euskaltel Euskadiko taldeko ziklistak, ziklista ohiak eta arduradunak, hala tropel profesioanelko zein amateurrekoak.

HIletaren garaian, eliza inguruan jendez beteta, atzo./Aimar Maiz

Hil kutxari ohorezko arkua egin zieten Beasaingo eta Ordiziako txirrindulari eskoletako mutikoek, gurpilekin. Bukaeran, aurreskua dantzatu zioten dantzariek. Murgiaren hiru seme-alabek hitza hartu zuten elizkizunean, aita gogoratzeko eta jasotako mezuak eskertzeko.

Murgiaren familiak honako eskertza gutuna argitaratu du hainbat webgunetan:

Rufino, batzuentzat Rufo, Rufi… guretzat AITA. Beti egon zara gure gainean, behar izan dugun guztietan laguntzen eta gure bidetik oker ez gaitezen saiatzen. Edonor laguntzeko prest familia sekula ahaztu gabe, era batera edo bestera beste askok ere beraien aita edo mentoretzat zaituzte.

Beti irrifartsu eta besteoi irrifarrak ateraz, ez ditugu sekula ahaztuko zure txantxak. Hainbeste gauza erakutsi dizkiguzu, eta hainbeste momentu on pasarazi, ezin dizugula sekula eskertu gugatik egin duzun guztia. Garena bagara zuri esker da eta zu gutaz harro joan zaren bezala, gu ere harro gaude lortu duzun guztiaz. Beti erakutsi izan diguzu amore eman gabe borrokatzen eta aurrera egiten eta orain badakigu zure indar guztiak ditugula bizitzan ditugun helburu guztiak betetzera iristeko. Badakigu ezer gutxik egiten zintuela gure ametsak betetzen ikusteak baino zoriontsuago, horregatik jarraituko dugu atsedenik hartu gabe, momentu oro zugan pentsatuz.

Neguan ziklokroseko lokatzetan edo Somporteko elurretan, udan munduko edozein lasterketetan, beti egongo da berriro beteko ez den hutsune bat. Eskerrik asko bihotz-bihotzez eman diguzun guztiagatik eta ez ahaztu beti izango zaitugula gurekin.

Azken egunetan milaka mezu jaso ditugu zuen animoak eta indarrak bidaltzen, beste behin eskertzea besterik ez zaigu geratzen. Eskerrik asko momentu zail hauetan gurekin egoteagatik.


Bake prozesu bat sustatzeko ekimena hartzea baztertu egin du Patxi Lopezek

Ezker abertzalearen apustua benetakoa dela sinetsita, euskal alderdi eta erakundeek "prozesu historiko" hori sustatzea proposatu du Jesus Egigurenek, PSE-EE barruan. Lopezek bide horrekiko desadostasuna agerian utzi du, eta Jaurlaritzako lehendakari gisa "terrorismoaren aurkako borroka" bere ardura dela esan du, "fronte guztietan".


Musika moderno lehiaketa deitu dute

Bergarako Musika Eskolaren 25. urteurrenaren barruan, Musika Eskolako I. musika moderno lehiaketa deitu dute. Musika eskoletako talde modernoendako lehiaketa da, eta ez dituzte profesionalak onartuko

Parte-hartzaile bakoitzak bi kantu aurkeztu ahalko ditu, gehienez. Lehiaketa modalitate bakar batera mugatu dute; alegia, musika modernora (popa, rocka, bluesa, soula...). Emanaldiak Zabalotegi aretoan egingo dituzte.

Izenematea zabalik

Izenemate epea zabalik dago martxoaren 16ra arte. Horretarako, izenemate orria eta matrikularen ordainagiria bidali beharko dira. Informazio gehiago gura duenak idazkaritza@bme.e.telefonica.net helbidera idatz dezake, edo 943 76 57 80 telefonora dei dezake. Lehiaketako irabazleak 400 euro eroangoo ditu, eta publikoaren saria jasotzen duen taldeak, 200 euro.


Ospakizunetarako eta aldarrikapenetarako eguna

80 urtean lehen aldiz herrian euskal preso eta iheslaririk ez dagoela ospatzeko Bergaran 80 urte eta gero 0 ohe huts jaia egin dute gaur egun guztian zehar. Iluntzeko ekitaldian, egun kartzeletan dauden 312 euskal presoak askatzeko lanean jarraitu beharra aldarrikatu dute.

Eguerdian Oihana Bartra eta Ane Labaka bertsolariek Pol-Pol tabernako balkoitik egin duten saioarekin eman diote hasiera gaur Bergaran 80 urte eta gero 0 ohe huts jaiari, eta bertsoaldiaren ostean, triki-poteoa egin dute herriko kaleetan. Ondoren, 400 pertsona inguru elkartu dira Udal Pilotalekuan egin duten bazkarian, eta bazkalostea animatua izan da, kantaldia izan dute eta.

Ekitaldi politikoa

19:00ak aldera, ekitaldi politikoa egin dute Udal Pilotalekuan bertan. Pili Garciak gidatutako ekitaldia izan da, herriko euskal presoen argazkiekin eta Jose Migel Gazteluren harrerako bideoarekin hasi dena. Joseba Sarrionandiaren Kartzelako poemak liburuko pasarte musikatu bat irakurri ostean, gogora ekarri dute 1937an Telesforo Monzonek atzerrira ihes egin zuenetik aurtengo urrian Jose Migel Gaztelu askatu zutenera arte, beti egon direla euskal preso eta iheslari bergararrak. Herriko euskal presoen senideak bihurtu dira orduan protagonistak, jendaurrera atera dira-eta harmailetan zeudenek mugikorrekin argia egin bitartean. Kalera Kalera abestu ostean, euskal preso ohi bergararrak senideei batu zaizkie, eta denei aurreskua egin diete bi dantzarik.

Hitzaldien txanda heldu da orduan. Gure Artera taldeko Aittor Aranzabalek poza agertu du egun ez dagoelako euskal preso bergararrik, baina gogora ekarri du baita ere 312 euskal presok jarraitzen dutela espetxeetan, eta horien alde lanean jarraitu behar dela. Sorturen Gipuzkoako koordinatzaile Haimar Altunak hartu du hitza ondoren. "Erakusten ari zarete, eta erakutsi diguzue, posible dela preso, iheslari eta deportatu politikorik gabeko Euskal Herri aske bat eraikitzea" adierazi die bertaratu direnei, eta salatu du Euskal Herriaren askatasunerako bidea oztopatzeko "gatibu" gisa erabiltzen dituztela Estatu espainiarrak zein frantziarrak euskal preso, iheslari eta deportatuak.

Parisera eta Bilbora joateko deia

Bai Aranzabalek eta baita Altunak ere abenduaren 9an Parisen eta urtarrilaren 13an Bilbon euskal presoen alde egingo diren ekitaldietan parte hartzeko deia egin dute. "Pariskoari dagokionez garrantzitsua izango da milaka euskaldunek hango karrikak betetzea. Izan ere, aukerak eta baldintzak daude Parisko gobernua mugiarazteko, bertako barne justiziak presoen auzia behingoz giza eskubideen ikuspuntutik aztertzeko eta ez, orain arte bezala, ikuspuntu politiko batetik" adierazi du Altunak, eta gaineratu: "Uste dugu epe laburrean urratsak eman daitezkeela presoek pairatzen dituzten salbuespenezko egoerak bideratzen hasteko".

Gaur bertan espetxeratu duten Alfredo Remirezi eta gartzelaratu dituzten edo Bruselan dauden Kataluniako gobernuko kideei babesa adieraziz eta L'estaca eta Eusko Gudariak abestuz amaitu da ekitaldia.


Eskola jangeletako langileek salatu dute isuna eurak ordaintzen ari direla

LABek ohartarazi du lan baldintzetan eta umeei ematen zaien zerbitzuan eragin duela. Hainbat langileri lanaldia murriztu diete enpresek.


IrrintziPlaza 2019-11-28

Joana Maiz eleberri grafikoa argitaratu berri dute Yurre Ugartek eta Joseba Larratxek. Katakraken aurkeztu dute gaur komikia, eta aurretik Irrintzi Plazatik igaro dira. Priziliano kazetari bitxiaren bisita eduki dugu. Pello Iturria botikaria ere igaro da plazatik. Musika gaiekin amaitu dugu saioa. Pello Reparaz izan dugu azken elkarrizketatua. Zetak proiektu berria aurkeztu du gurean.


Minbiziaz arituko dira Ricardo Arriola eta Silvana Huegun

Ricardo Arriolak – medikua, homeopata eta akunpuntorea da- eta Silvana Huegunek -dietista eta nutizionista- minbiziaz hitz egingo dute azaroaren 6an, ostirala, Elkargunean emango duten hitzaldian. Minbizia zein baldintzatan agertzen den aztertuko dute, eta gaixotasunari aurre egiteko egin daitekeena aztertuko dute.


Itsasondon argazki lehiaketa antolatu dute, 2015ko egutegia osatzeko

Itsasondoko txokoak, parajeak eta bazterrak erakutsiko dituen horma egutegia argitaratu nahi du udalak 2015erako, eta horretarako I. Argazki Lehiaketa deitu du. Sariketan jasotako erretratuekin osatuko dute egutegia.

Itsasondoko udalerriaren eremuan ateratako argazkiak izan behar dute, nahitaez. Parte-hartzaileak hiru lan aurkeztu ahalko ditu gehienez, paperean (20×30 zentimetro) edo CD diskoan (gutxienez 4 megabytekoak).

Itsasondoko txokoak ipini dute gaia. Herrian erroldatutako itsasondoarrek parte har dezakete. Saia La Seu d’Urgelleko (Girona, Katalunia) Arbeletxe jatetxean bi pertsonarentzako afaria eta hango landetxe batean gaua igarotzea izango da.

Aurkezte epea urriaren 3a

Lehiaketako deialdia egin du udalak, eta urriaren 3an bukatuko da lanak aurkezteko epea. Udaletxera eraman behar dira, bi gutunazal zuri: batean argazkia eta bestean partaidearen datuak. Azalaren kanpoan argazkiaren izenburua idatzi behar da.

Epaimahaia herritarrek eta Itsasondo 2.0 aldizkariko ordezkari batek osatuko dute. Saria haiek izendatuko dute; egutegirako 12 argazkiak, bozketa herrikoiz.


Moralesek bigarren buelta saihesteko garaipena lortu du

Boliviako presidenteak joan den igandean egindako hauteskundeak irabazi ditu, Carlos Mesa oposiziogilea 10 puntutan gaindituta. Oposizioak baina, "iruzurra" salatu du.

Evo Morales Boliviako egungo presidenteak hauteskundeen bigarren itzulia saihesteko beharrezko botoak eskuratu ditu, eta joan den igandean egindako hauteskundeetako irabazlea bihurtu da, Hauteskunde Auzitegi Gorenak zabaldutako azken zenbaketaren arabera, botoen % 99,99 zenbatuta.

Botoen % 47,07 eskuratuta, Morales 10,56 puntura kokatu da Carlos Mesa oposiziogilearen aldean, botoen % 36,51 eskuratu baititu. Botoen % 0,01 baino ez dira falta zenbatzeko eta, beraz, egoera atzeraezina da.

Herrialdeko hainbat hiritan lau eguneko protestak eta bi eguneko lanuzte mugagabea egin ostean, Mesaren zein Moralesen jarraitzaileek kaleetan aurre egiten jarraitzea espero da, hauteskundeen ondoren bizi den ziurgabetasun politikoaren ondorioz.

Oposizioak hauteskundeen "iruzurra" salatu du, eta protestek bigarren itzulia egin arte jarraituko dutela berretsi du. Hautagai batek ere ez bazuen beharrezko abantaila lortzen bigarren buelta hori abendurako aurreikusita zegoen.

Alarmak piztu ziren hauteskunde gauean, aurretiazko hauteskunde-emaitzak transmititzeko sistema 23 orduz eten zenean. Sistemari berriro ekin ziotenean, aldaketa eman zen ofizialismoaren alde, eta askok "ezin azalduzkotzat" jotzen dute aldaketa hori.

Oraingoz, zortzi dira zaurituak istiluen ondorioz. Herrialdeko bederatzi departamendutik zortzitan suteak izan dira Hauteskunde Auzitegien egoitzetan edo haien inguruetan. Poliziak, berriz, mobilizazioei "eusteko" agindua jaso du.


Lakuntza-Aralar: hitzordua, igandean

Igandean, 9:30ean abiatuko dira korrikalariak Lakuntzako plazatik, Aralarren barna mendi lasterketa egitera. Bi aukera daude: ibilbide luzea (25 km) eta ibilbide laburra (13,3 km). Proba luzea Euskal Herriko eta Nafarroako Mendi lasterketen txapelketetarako baliagarria da

Zabalarte klubak antolatuta, igandean jokatuko da Lakuntza-Aralar mendi lasterketa. Aurten lasterketaren 15. edizioa izanen da abian jarriko dena eta antolakuntzan Zabalartek Lakuntzako Udalaren, Lakuntzako Pertza elkartearen, Nafarroako Mendi Federazioaren, Euskal Herriko Mendi Federazioaren eta hainbat babesleren laguntza izan du. Eguraldi nahasia dago iragarrita baina primerako lasterketa izatea, hori espero du antolakuntzak.

Aurreko urtean bezala, bi distantzien artean aukeratu ahalko dute korrikalariek: ibilbide luzea (25 km, 1.200 m desnibel positiboa) eta ibilbide laburra (13,3 km, 640 m desnibel positiboa). Ibilaldi luzea Euskal Herriko eta Nafarroako Mendi Koparako puntuagarria da.

Bi probak aldi berean abiatuko dira Lakuntzako plazatik, 9:30ean. Betiko ibilbidea da, baina aurten aldaketa txiki bat izanen da ibilbidean, basoan egin berri diren lanen ondorioz ibilbidearen zati bat erabat izorratuta dagoelako, 19 eta 20 kilometroen artean. Hori dela eta, ibilbidearen zati hori aldatu beharrean izan da antolakuntza.

Paisaia zoragarria

Ibilbide luzekoek Guardetxera (1.035m) joko dute, handik Belokiko lepora, Txorrotxetara eta Unagako putzura (1.185 m) igo ondoren, Irumugarrietara (1.431 m) helduko dira. Hortik jaitsierari ekingo zaio, Desaoko bordatik (1.229 m) eta Pagomaritik barna. 19 eta 20 kilometroen artean ibilbide aldaketa egingo dute, baina Arangunera iritsiko dira korrikalariak eta handik behera joko dute, Lakuntzako helmugara. bilbide ederra bezain paregabea. Ibilbide motzekoak, aldiz, Guardetxera igoko dira, baina Mugerdirantz egin beharrean, Larluzgainara (1.103 m) joko dute, ondoren Etxaaltxetan (920 m) ibilbide luzearekin bat egin eta Lakuntzara jaitsiko dira. Etxaaltxeta pasa ondoren Arangunera iritsiko dira korrikalariak eta handik behera, Lakuntzara. bilbidean barna 5 kontrol eta 4 hornidura gune egongo dira. Ibilbide motzeko lehen partaidearen helmugaratzea 10:30erako aurreikusten da eta ibilbide luzekoarena, aldiz, 11:30erako. Akaberan, auzate ederra izango da korrikalari guztiendako. Guztia behar bezala antolatzeko, 80 pertsona baino gehiago ariko dira antolakuntza lanetan.

Sari ederrak

Sari banaketa 13:00etan hasiko da. Parte-hartzaile guztiek kamiseta tekniko bat eta produktu lote bana jasoko dute. Proba nagusiko irabazleek, gizon eta emakumeek, 250 euro, txapela eta berrikuntza moduan, Zabalarteko logoaren itxura duen txokolatez egindako tarta jasoko dituzte Lakuntzako Txindokiko gozogile Sabinok prestatutakoa. Bigarrenek 100 euro eta trofeoa, eta hirugarrenek 50 euro eta trofeoa. Bestalde, lehen lakuntzarrek, lehen sakandarrek, lehen beteranoek, lehen juniorrek eta lehen promesek trofeoak jasoko dituzte. Ibilbide motzean, txapeldunek 100 euro eta txapela eta bigarrenek eta hirugarrenek garaikurra eskuratuko dituzte. Baita lehen kadeteek eta lehen herritarrek ere. Aurten ibilbide aldaketa izango denez, errekorraren saria kentzea erabaki du Zabalartek (Hamid Ben Daoud, 1:52:17, eta Sandra Sevillano, 2:26:30).

Izena emateko

Lakuntza-Aralar mendi lasterketan aurretik izena emateko azken eguna da gaurkoa. Gaur, ostiralean, gaueko 24:00ak arte eman daiteke izena www.herrikrosa.eus web gunean. Atzo goizean, bi probatan guztira 200 korrikalari inguru zeuden izena emanda. Ibilbide luzerako, federatuek 16 euro eta federatu gabekoek 20 euro ordaindu beharko dituzte eta ibilbide motzerako, aldiz, federatuek 12 euro eta federatu gabekoek 15 euro. Egunean bertan norbait korrika egitera animatzen bada, antolakuntzarekin hitz egin dezake. Aurreko urtean 194 korrikalari aritu ziren guztira, 96 proba nagusian eta 98 laburrean. Proba nagusian Juanjo Igarzabal gailendu zen Beñat Katarainen aurretik eta emakumezkoetan Alizia Olazabalek irabazi zion Oihana Arratibeli. Proba laburrean, aldiz, Imanol Inza eta Elixabete Agirre izan ziren txapeldunak. Antolakuntzak guztira 200 korrikalari inguru espero ditu.

Txingurriye taldearen aldeko lasterketa solidarioa

Lakuntza-Aralar mendi lasterketaren bitartez Zabalarte elkarteak Lakuntzako Txingurriye taldea lagundu nahi du, lakuntzar guztiak, duten jatorria dutela, elkarrekin biltzea eta kultura ezberdinen arteko harremana eta elkartasuna sustatzen duen laguntza eta aisi taldea. Horrela, goizeko 10:00etan lasterketa solidarioa antolatu du Zabalartek, adin guztietarako. Lasterketan parte hartzeko dortsal solidarioak salgai daude herriko tabernetan, 2 euroren truke, eta lasterketa hasi baino lehen ere plazan erosi ahalko dira. Plazari buelta bat ematea, hori da lasterketaren erronka. Dortsalengatik jasotako guztia Txingurriye elkarteari emango zaio eta parte hartzeko deia egin du Zabalartek.


Argia

Halako batean, Toledoko euskalduna aspertu egin zen hiztun kaskarra izaten, eta Deustuko Unibertsitatean ikasten ari zela, erabaki zuen euskara ikastea. Eta orduan bi gauza egin zituen:

Zeruko Argiaren harpidetza, astekari bat, artean egunkari itxurakoa.

Erosi zuen Ixaka Lopez Mendizabalen hiztegia.

Handik aurrera, 4. maila ikasten ari nintzen, Filosofia eta Letrak, Zeruko Argia jasotzen nuen aldiro, jarri mahaian, hartu hiztegia, eta hasten nintzen astekaria irakurtzen, alderik errazenetik, herrietako kronikak. Eta orduan ikasi nuen Arrasatek bazuela berriemaile bat, Mendiaga, euskaraz idazten zuena. Eta Mendiagarekin batera —geroago jakin nuen Jose Mari Velez de Mendizabal ezkutatzen zela ezizen haren atzean—, beste kazetari batzuk deskubritu nituen: Amatiño, Mikel Atxaga, Ramon Saizarbitoria, Gurutz Ansola, etab.

Zeruko Argiak euskararen atea ireki zidan, eta haren altxorra erakutsi. Horregatik, betiko izango naiz zorretan aldizkari horrekin. Mila zorion (Zeruko) Argia egin eta egiten duzuen guztiei. Izan dezazuela ospakizun oparoa, merezi duzue-eta.


Carlos Romerok irabazi du Berrizko argazki lehiaketa

Carlos Romero ondarroarrak \'Berriz 2010\' bildumagaz irabazi du 240 euroko saria. Berrizko Udalak XII. Argazki Lehiaketako saridunak jakinarazi ditu. Irabazlea Ondarroako Carlos Romero argazkilaria izan da eta 240 euro eskuratu ditu. Javier Fernández bigarren geratu zen Yerjan lanagaz; Txema Serranok hirugarren postua lortu zuen Agua de Lariz, atardecer desde Andikoa bildumagaz. Peio Agirrek sari berezi eskuratu zuen Andikonatik argi barik ere…Skate lanagaz. Guztira, 29 bilduma aurkeztu dira aurtengo ediziora. Urtarrilaren 14ra bitartean ikusgai izango dira guztiak Kultur Etxeko atarian, astelehenetik ostiralera 18:00etatik 20:00etara eta asteburuetan kultur etxean ekitaldia dagoenetan. [img]http://www.anboto.org/images/8600/8620/1.jpg[/img]


Aitor Paredes futbolari arrigorriagarrak urrezko domina lortu du Mediterraneoko Jokoetan

Mediterraneoko Jokoetan urrezko domina lortu du 18 urte azpiko Espainiako selekzioak, Italiaren aurka 3-2 gailendu ondoren. Aitor Paredes selekzioko jokalaria da eta final osoa jokatu du talde italiarraren aurka, Athleticen kide duen Oihan Sancetekin batera.

Arrigorriagara ekarriko du, beraz, Mediterraneoko Jokoetan lortutako urrezko domina. Athletic Cluben Gazteen A taldean jokatu du aurtengo denboraldian Paredesek.

Espainiar selekzioko jokalariak, garaipena ospatzen. Eskumatik hasita, goiko ilarako 7. da Aitor Paredes. // Twitter: Luis Rubiales

Bestalde, Arrigorriagako Euskaraldiko hamaikakoaren kidea da ere Aitor Paredes. Ahobizi izango da hain zuzen, azaroaren 23tik abenduaren 3ra bitartean Euskal Herri osoan zehar egingo den euskararen aldeko ekimenean.


Ukrainako bozetan iruzurra egon dela salatu dute Europako behatzaileek

Botoen bi herenak zenbatu dituzte, eta gobernua osatzen duen koalizioak ia-ia gehiengo osoa lor lezake

Botoen %65,2 baino gehiago zenbatuta, Ukrainako Gobernua osatzen duen koalizioak ia-ia gehiengo osoa du legebiltzarrerako hauteskundeetan. Victor Janukovitx Ukrainako presidentearen EA Eskualdeen Alderdiak botoen %33,86 lortu ditu, eta haren gobernuko aliatu Alderdi Komunistak, %14,82. Hala, alderdi independente txiki baten babesarekin, gehiengo osoa ziurtatua lukete Ukrainako legebiltzarrean. Koalizioak iruzurra egin duela salatu zuten oposizioko taldeek igandeko bozen aurretik. Bozen ondoren, ildo berean mintzatu dira ESLA Europako Segurtasun Lankidetzako Antolakundeko behatzaileak ere. Igandean Ukrainan egindako hauteskundeak atzerapausotzat jo ditu erakunde horrek.

«Erabilitako botere gehiegikeria eta bozetan diruak izan duen garrantzia ikusita, bozak atzerapauso bat izan dira Ukrainaren aurrerapen demokratikoan», ESLAren arabera. Europako Parlamentuak ere Ukrainako agintariak kritikatu ditu, hauteskunde prozesuan izandako «gabeziengatik».

Bestelako iritzia du EBE Estatu Burujabeen Erkidegoak, zeina Sobietar Batasuneko errepublika ohiek osatzen duten. Erakunde horren iritzian, Ukrainako legebiltzarrerako hauteskundeak «askeak eta garbiak» izan dira eta ez dute herrialdeko legedia urratu. EBEko 271 behatzaile izan ziren igandean Ukrainan, eta 2.500 hautesleku zaindu zituzten.

ESLAko koordinatzaile Walburga Habsburg Douglasek esan du hauteskunde eguna ondo joaan zela, baina aurreko prozesuan izan direla gorabeherak. Haren ustez, baliabide publikoak gobernuburu den koalizioaren alde erabili dira, eta horrek guztiz baldintzatu ditu hauteskundeetako emaitzak. Douglasen esanetan, alderdien finantzaketan «gardentasunik ez izana» gehitu behar zaio horri, eta komunikabideek zabaldu duten informazio alderdikoia». «Agintariek ez diete erantzun egokirik eman hauteskundeetako urratzeei».

Behatzaile berberek duela bi urte Ukrainan egindako presidentetzarako bozak goraipatu egin zituzten. Oraingoan, ordea, hauteskunde prozesua «oligarkizatu» egin dela uste dute, eta, ondorioz, herritarrek hauteskundeetan zuten konfiantza gutxitu dela. Horrez gain, Julia Timoxenko Ukrainako lehen ministro ohia eta oposizioko burua kartzelan egotea ere ez du begi onez ikusten ESLAk. Timoxenkori zazpi urteko kartzela zigorra ezarri zioten, boterea gehiegikeriaz erabiltzea egotzita. Hain zuzen ere, bozetako ustezko iruzurra salatzeko, gose greba bat hasi du Timoxenkok: «Hauteskundeak desitxuratuak izan dira lehen egunetik hasi, eta azken egunera arte».

Oposizioa, akordioaren bila

Botoen bi herenak zenbatuta, Aberria Timoxenkoren alderdiak botoen % 22 eskuratu ditu, UDAR Aldaketaren Aldeko Aliantza Demokratiko Ukrainarrak botoen %13, eta Svoboda arderdi nazionalistak %8,1. UDAReko buru Vitali Klitskok akordiorako deia egin die Aberriari eta Svobodari, Eskualdeen Alderdiak gehiengo konstituzionala lortzea saihesteko. Horretarako, parlamentuko 450 eserlekuetatik 300 eserleku eskuratu behar ditu Janukovitxen alderdiak.


Mikel Astarloza Tourrean lehiatuko da datorren urtean

Euskaltel Euskadik parte hartuko duen lasterketarik garrantzitsuenetan izango da sanpedrotarra.

Txirrindularitzaren lehiaren mailarik gorenera itzuliko da datorren urtean Mikel Astarloza. Hala ondoriozta daiteke txirrindulari sanpedrotarrak bere webgunean (www.astarloza.com) zintzilikatu duen egutegiari erreparatuta. Tourrean ez ezik, itzulirik garrantzitsuenetan izango da Astarloza, hala nola, Paris-Niza, Fleche Wallone, Lieja-Bastogne-Lieja edota Euskal Herriko Itzulian.

Euskaltelek ez du oraindik erabaki urtarrilean Australiara joango ote diren Tour Down Under probara, baina hala balitz Astarlozak han ekingo dio denboraldiari. Sanpedrotarrak 2003an irabazi zuen Tour Down Under.

Bi urteko zigorra beteta, lehengo abuztuan itzuli zen lehiara Astarloza.

Egutegia

Urtarrilaren 17tik 22ra. Tour Down Under (Australia). Parte hartzea erabakitzeke.

Otsailaren 5etik 9ra. Challenge Mallorkako Itzulia.

Otsailaren 19tik 23ra.Andaluziako Itzulia.

Martxoaren 4tik 11ra.Paris-Niza

Martxoaren 24tik 25era.Nazioarteko Kriteriuma.

Apirilaren 2tik 7ra. Euskal Herriko Itzulia.

Apirilaren 15a. Amstel Gold Race.

Apirilaren 18a. Fleche W.

Apirilaren 22a.Lieja-Bastogne-Lieja.

Apirilaren 24tik 29ra. Romandiako Tourra.

Ekainaren 9tik 17ra. Suitzako Itzulia.

Ekainaren 30etik uztailaren 22ra. Frantziako Tourra .


Larrialdietarako hodi malguak erabiltzen ikasi dute munitibartarrek

Larrialdi egoeretan suhiltzaileek erabiltzeko hodi malguak jarri dituzte zenbait lekutan. Baina suhiltzaileak heldu bitartean bizilagunek ere erabili ahalko dituzte, eta horiek zelan erabili jakiteko ikastaroa egin zuten zapatuan [otsailak 17].

Hodi malguak erabitzen ikasteko saioa, Munitibarren. Argazkia: Munitibarko Udala.

Suhiltzaileak auzoz auzo joan ziren informazioa eta azalpenak ematen, eta ikastaroan parte hartu zutenek saio praktikoak ere burutu zituzten. Goizean Uriona auzoan hasi, eta Gerrika, Totorika, Berreño, Aldaka eta Gerrikaitz auzoetan eta herriko plazan elkartu ziren herritarrekin. Gainera, Aldaka auzoan eta herriko plazan hodi malguak konektatzeko ur tomen kokapena duen mapa banatu zuten.

Udaletik partehartzea positiboki baloratu dute: “Irakurketa orokor bat eginez, argi ikusi da auzoen eskaera bat izanik auzoetan erantzuna zabalagoa izan dela”. Hain zuzen ere, auzo batzarretan jasotako bizilagunen eskariari erantzunez jarri ditu udalak hori malguak.


Israeleko 'Big Brother' ikertuko dute lehiakideei drogak emateagatik

Lehiakideek gehiago aguantatu ezin zutela esan eta saioa uzteko asmoa agertzen zutenean, psikiatrarengana eramaten zituzten "botikak har ditzaten", Yediot Aharonot egunkariaren arabera.

Israeleko "Big Brother" telebista saioa hizpide izango dute datorren astean Kneset Israeleko Parlamentuan, egunkari batek zenbait lehiakideri drogak eman zizkietela salatu ostean. Horrez gain, Irrati eta Telebistako Agintepetzak batzorde berezia sortuko du saioan gertatutakoa argitzeko.

Albistea Yediot Aharonot egunkariarekin batera argitaratzen duten aisialdirako gehigarriaren azalean ateratzen da, eta duela egun batzuk zenbait lehiakidek egindako salaketetan oinarrituta dago.

"Gure garunarekin jokatu zuten", esan du lehiakide batek aitorlekuan sartzean ematen zizkieten botiken inguruan hitz egitean.

Baina gehiago ezin zutela aguantatu esan eta saioa uzteko asmoa agertzen zutenean, "Big Brother"eko arduradunek psikiatra batengana bidaltzen zituzten eta psikiatra horrek "botikak hartu behar zituztela erabakitzen zuen", egunkariaren arabera.

"Han ikusi zenutena drogatutako pertsona bat zen, kartzela batean sartuta eta nolako jarrera agertu behar zuten esaten ziotena", adierazi du Saar Sheinfein bigarren denboraldiko lehiakideak. Shenfeini muturreko kasuetarako botikak eman zizkioten.

Botiketarako oniritzia

Beste lehiakide batzuek esandakoaren arabera, kontratu bat sinatzera behartu zituzten psikiatrak emandako pirulak hartuko zituztela esanda. Psikiatra hori ezaguna da Israelen pertsona famatuak artatzeagatik. Iaz bestelako iskanbila batean ere nahastuta izan zen.

Israeleko Irratiaren eta Telebistaren Agintaritzak espedientea ireki dio 'Big Brother' saioko ekoizleei ustezko irregulartasunengatik eta etika-kodea urratzeagatik. Ekoizleek salaketa guztiak ukatu zituzte.


San Krispin eta San Krispiniano kofradiakoek urteroko hitzordua egin dute

Tolosako Casino elkartean afaria egin dute, eta ostiralean, urriak 25, bere eguna ospatuko dute. Zapatarien kofradia da jaiotzez, baina ofiziokoak ez direnak ere parte hartzen dute.

Bere egunean, meza izango dute Santa Maria parrokian, 10:00etan, hildako bazkideen oroimenez. 70 kide dira kofradian eta horietatik 20 elkartu ziren afaltzen. San Krispin eta San Krispiniano kofradia 1616an sortu zen, eta Gipuzkoako kofradia zaharrenetakoa da, zaharrena ez bada.


Salgadok atzeraldian sartzeko aukera baztertu du

Hala ere, zor publikoaren krisiak eraginak izango dituela aitortu du Ekonomia ministroak eta dagoeneko motelaldiaren adierazgarriak sumatzen dira.

Elena Salgado Espainiako Ekonomia ministroak "erabat" baztertu du ekonomia atzeraldian sartzeko aukera, baina zor publikoaren merkatuetako ezegonkortasunak ekonomian eragina izango duela aitortu du, eta dagoeneko motelaldiaren inguruko adierazgarriak somatzen direla azaldu du.

"Ez dago dudarik eragina izango duela, eta ezegonkortasunak zenbat eta gehiago iraun eraginak handiagoak izango dira", esan du Salgadok. Hala, Espainiako Bankuak joan den astean emandako datuek Espainiako ekonomiaren hazkuntzaren "motelaldia" islatzen dutela adierazi du. Hala ere, Exekutiboak Barne Produktu Gordina % 1,3 haziko den aurreikuspena mantentzen du eta ez deritzo beharrezkoa makroekonomiaren aldagarriak berriskutea.

Salgadoren ustez, datozen egunetan Espainiako arrisku sariak (Inbertsoreek Espainiako zorrari alemaniakoarekin alderatuta exijitzen dioten errentagarritasuna) beheraka jarraitu beharko luke, jasandako hazkuntzak ez baitie ekonomiaren arrazoiei erantzuten.

Hala, Espainiako zorragatik ordaintzen atzo ordaindu zen interes tipoa (10 urterako bonoetan % 5) baino "askoz baxuagoa" izan beharko lukeela dio.

Halaber, Europako Banku Zentralak Espainiako zorran esku hartu izanak arrisku saria jaitsiarazten lagundu duela aitortu du.


Egitarau oparoa prestatu du udalak martxoaren 8rako

Atzo aurkeztu zuen Laudioko Udalak Emakumeen Nazioarteko Eguna dela eta prestatu duen egitaraua. Hainbat ekintza antolatu ditu tokiko erakundeak datozen egunetarako: hitzaldiak, tailerrak, ipuin kontalariak...

Martxoaren 7an egingo da ekitaldi berezienetako bat. Llueven vacas antzezlana estreinatuko da Lamuza parkeko kasinoan. 19:00etan izango da zita, eta sarrera dohainik izango da. Hiru aktore orozkoar igoko dira oholtza gainera, indarkeria matxista hizpide duen istorio bat kontatzeko.

Hemen kontsultatu daiteke udalak plazaratutako egitarau osoa.

Loli Muriel Emakume eta Berdintasun zinegotziak eskerrak eman nahi izan dizkie egitarauaren osaketan parte hartu duten herriko elkarte eta eragile guztiei.


Irribarriak larunbatean Tolosan jokatuko du Bigarren Mailako finala

Larunbatean, Tolosako Beotibarren. Iker Irribarriak egun eta toki horietan jokatuko du profesional ibilbideko lehenengo finala. Aramarrak Victor Esteban ezkaraiarra (Asegarce) izango du aurkari. Bigarren Mailako Banakako Txapelketako irabazletza daukate jokoan.

Biek ala biek lehenengo finala dute. Irribarriak (Aspe) martxoan egin zuen profesionaletan debuta. Larunbatean txapela janztea lortzen badu, garaizen ibili den bigarren pilotaria izango da, Gorostizak 1973an txapela hilabetera justu atera zuelako.

Jaialdi polita antolatu dute enpresek, finalarekin borobilduko dena. Beotibarren 16:45ean hasiko da lehenengo partida. Sarrerak erreserbatzeko telefono zenbaki bat jarri dute (661 259 009, Olaia). La Sexta telebista-kateak zuzenean emango du.

Pilota aukeraketa, gaur

Lehen partidan Rico IV.a-Larunbe eta Gorka-Irusta ariko dira. Bigarrenean, Artola-Albisu eta Altuna III.a-Zubieta. Hirugarren neurketa izango da Irribarriaren eta Victorren artekoa.

Pilotak gaur 11:30ean aukeratuko dituzte, Beotibarren.


Bederatzi idi parek parte hartuko dute Aiako XV. Kintopeko Idi Proban

Kintopeko Idi Probak. (Ibon Errazu Uria)

Astebururako Kintopeko Idi Dema Txapelketa antolatu dute Aian. Aurten estreinekoz plazara atera diren idiek parte hartuko dute lehian, eta giro ederra izatea espero dute antolatzaileek. Paulo Aldalur Aiako Idi Dema Elkarteko kidearen iritziz, «idi dema lehian hasi berriak diren idi pareek ikusmin handia sortzen dute herritarren artean, eta zaleak txapelketa ikustera animatzea espero dugu».

Urtean bitan antolatzen dituzte Aian kintopeko idi probak, martxoa inguruan eta udazkenean. Aurten hiru egun izango ditu txapelketak, baina izan dira lau eta bost egun iraun dutenak ere. «Parte-hartzearen araberakoa da egun kopurua, aurten kintopeko idi pareekin buruz buruko apustu asko jokatzen ari dira, eta oraingoan ez dira bestetan bezain beste parte-hartzaile bildu txapelketan».

Aiako idi parea

Beste urtetan bezala, idi pareek maila ona ematea espero dute antolatzaileek, eta horrek ikusleak txapelketara hurbilaraztea. «Orain jende gutxiago biltzen da idi dema txapelketetan, ez da lehen bezala». Dena dela, Aldalurrek uste du asteleheneko saiora aiar dezente hurbilduko dela. «Izan ere, Ostolatza baserritik ateratako idi pareak jokatuko du proba Kamiñoko Jatetxearen izenean, eta idi parea herrikoa izanik ikusmina piztuko du saioak».

EGITARAUA

Gaur, martxoaren 4a

22:00etan. Bixkiaken (Errezil), Rafa Alegriaren (Bermio) eta Laskiren (Birle) idei pareek parte hartuko dute.

Bihar, martxoaren 5a

22:00etan. Etxetxo (Arroa), Soarte (Elgoibar) eta Tiomotxo (Murueta) plazaratuko dira.

Astelehena, martxoaren 7a

22:00etan. Iñaki Lopategiren (Birle), Kamiñoko Jatetxearen (Murueta) eta Taberna Goietasen (Mungia) idi pareek parte hartuko dute asteleheneko idi dema saioan.


Denek uler dezaten

Oro ez da urre ekonomia kolaboratiboa izendatu duten mundu horretan. Baina baditu bere alde onak. Ba omen da Bla Bla Carren sos batzuk aurrezteaz gain ligatu ere egin duenik; eta nik zutabe hau idazteko aitzakia eskuratu nuen behin. Nerabeentzako Go!azen telesailean lan egiten zuen bat egokitu zitzaidan alboko eserlekuan; sei ordu izan nituen kazetariaren paperean jarri eta galderak egiteko. Denboraldi berriaren nondik norakoak kontatu zizkidan, spoiler eta guzti; baina ez dut saioa ikusten. Beste zerbait izan zen atentzioa deitu zidana: gidoiak gaztelaniaz idazten dituzte lehenengo, eta behin onartuta, ondoren itzuli; zer eta gidoilari batzuek ez dutelako euskara menperatzen. Lantalde teknikoaren funtzionamendurako barne komunikazioa ere gaztelaniaz omen da, denek uler dezaten.

Haserretuko zait Bla Bla Carren ezagututako lagun hura orain hau kontatzen ari naizela ikusita, baina Go!azen-ena ez da adibide bat besterik. Susmoa baitut euskarazko hainbat saiotan gertatzen dela antzeko zerbait. Gehiago edo gutxiago. Euskarazko saioak izanagatik, lanaren zati bat gaztelaniaz egiten da, hori delakoan kide guztiak integratu eta prozesua errazteko modurik onena. Publizitatearen alorrean ere ohikoa da: erdaratan pentsatzen dira kanpainetako leloak, eta azken orduan, euskarara itzuli. Eragiteko gaitasuna eta zehaztasuna galtzen da horrela. Zer esanik ez lelo bat beharrean eskuartean darabilzuna fikziozko gidoia bada.

Joan diren urteotan ekonomia kolaboratiboa bezainbeste entzuten den hitz bikotea da klausula soziala. Erakunde publikoek kontratazioak egiteko ezartzen dituzten baldintzak dira, irizpide ekonomiko hutsetik harago doazenak. Nago ETBk telebista publikoa den neurrian ere ezarri edo zorroztu beharko lituzkeela klausula horiek: besteak beste, euskarazko edukietan zeresana izango duten langile guztien gutxieneko euskara gaitasuna bermatuz. Esango du baten batek apenas dagoela euskaraz fin aritzeko gai den gidoilari, eszenografo, edo beste arloren bateko langile eskarmentaturik. Zalantza egingo nuke; baina hala bada ere, ez dago laster gehiago izango direla bermatzeko modu hoberik. Euskarazko edukia sortuko duenak euskaraz sortzen dena ulertzeko gai behar du izan. Emaitzak galtzen du bestela.


Egungoa baino aurrekontu txikiagoa hitzartu du EBk, estreinakoz

Espainia ''pozik'' agertu da, laguntzen hartzaile izaten jarraituko duelako, eta ez delako emaile izatera igaroko. Euroganberak, baina, atzera bota dezake akordioa.

28 orduz luzatu diren negoziazioen ondoren, Europar Batasuneko (EB) 27 estatuburuek eta gobernuburuek behin betiko akordioa lortu dute 2014-2020 epeko Aurrekontuen inguruan. Hala, datozen zazpi urteotako kontuak egungoak baino txikiagoak izatea adostu dute, estreinakoz, eta, beraz, Europako Aurrekontuak murrizketak izango dituen lehen aldia litzateke.

''Lortu dugu!. Hamarkada honetako gainontzeko urteotarako finantza aurreikuspenak adostu ditu Kontseilu Europarrak. Merezi zuen itxaroteak! '', esan du Van Rompuy Europako Kontseiluko presidenteak Twitterren. Bilera bukatuta eskaini duen prentsaurrekoan, Van Rompuyk esan du akordioa ''xumea'' dela, baina ''lor zitekeen bakarra''. Haren hitzetan, ''orekatua'' da eta hazkundeari bideratuta'' dago.

Hain zuzen ere, gastu-muga 960.000 milioi eurokoa izango da, hots, Van Rompuyren aurreko proposamena baino 12.000 euro gutxiago eta 2007-2013 epean baino 34.000 milioi euro txikiagoa. Murrizketa honi azaroan onartutako 80.000 milioi eurokoa ere gehitu behar zaio.

Halaber, gastuen ordainketa 908.000 milioi eurora murriztu dute, David Cameron Britainia Handiko lehen ministroak eskatu bezala.

Arratsaldean lortu duten behin betiko akordioa garaipena izan da Erresuma Batuarentzat eta Alemaniarentzat, murrizketa handiak eskatzen zituztelako.

Izan ere, ostiral goizaldean, 27 estatuburuek eta gobernuburuek akordio orokorra lortu zuten, gastu mugaren inguruan, baina egunean zehar dirua nola banatu negoziatzen aritu dira, Europatik jakinarazi dutenez.

Espainia ''pozik'', dirua murriztuta ere

Akordioak asebete utzi du Espainia, datozen urteotan laguntzen hartzaile izaten jarraituko duelako, eta ez delako emaile izatera igaroko.

Hala, bilera bukatuta, ''pozik'' agertu da Mariano Rajoy Gobernuko presidentea, haren hitzetan akordioari esker Espainiak BPGaren % 0,20ko kitapen positiboa izango baitu Europarekiko.

Europako Kontseiluko presidenteak egindako proposamenaren arabera, baina, Espainiari bideratutako dirua jaitsi egingo litzateke, 2.800 milioi eurotik 1.800 milioira.

Dena dela, galdutako dirua beste bide batetik lor lezake. Izan ere, Europar Batasunak gazteen arteko langabeziaren aurka borroka egiteko funts bat sortuko baitu, 6.000 milioi eurokoa, eta Espainia hartzaile nagusietako bat izan liteke.

Murrizketak non?

Murrizketa handienak garraio-azpiegituretan, energian, telekomunikazioetan eta lehiakortasunean egingo dituzte.

Aitzitik, administrazio komunitarioaren murrizketa 1.000 milioi eurokoa izango da bakarrik. Europako funtzionario kopurua % 5 murriztuko dute.

Euroganberak akordioa errefusatu du

Euroganberako alderdi nagusienek aurrekontuaren inguruan lortutako akordioa errefusatu dute, ekonomia ahulduko duela uste baitute. Onartutako konpromisoa atzera botatzeko gaitasuna du euroganberak.


Euskal jantzi eta dantzak, guztien eskura

Euskal jantzi berria egin edo zaharra biziberritu nahi duzula; plaza dantzetan lehen pausoak eman edo pausoak hobetu nahi dituzula... Ttakun KEk antolatutako Euskal jantzi tradizionalen ikastaroak eta plaza dantza saioek aukera eskaintzen dizute

Euskal Jaiak nahiz Gabonak atea joka ditugu. Euskal jantziak armairutik atera, hautsa kendu eta ongi geratzen den ikusteko momentua iritsi da. Askok jantzia prest izango dute, baina egongo da zatiren bat ongi ez duenik edo jantzia berritu behar duenik ere. Hori dela eta, beste urte batez, Ttakun KEk jantzi tradizionalen ikastaroa eskainiko du.

Ione Artola irakaslearen laguntzaz, gona, atorra, mantala, galtzak, kaikua… jantzi tradizionala osatu ahal da.

Ttakuneko Kultura saileko arduradunek aipatutakoaren arabera, aurreko urteetako arrakastari erantzunez antolatu dute ikastaroa.

Saioak urrian eta azaroan eskainiko dira, astearte eta ostegunetan, 15:30etik 17:30era, Emakumeen Zentro Zibikoan. Antolatzaileek gogorarazi dutenez, ikasleek materiala eraman behar dute.

Izena ematea Ttakuneko bulegoan edo 943 371 448 eta 695 785 389 telefonoetara deituz egin daiteke. Ttakuneko bazkideek 22 euroko kuota ordainduko dute, eta bazkide ez direnek, 25 euro. Irailaren 29an amaituko da izena emateko epea.

Giro ederra euskaraz

Noelia Bermejok iaz eman zuen izena lehenengoz eta gona bat berritu zuen. "Etxean nuen gona bat oinarri hartu eta oihal zati bat gehitu nion," azaldu du.

"Giroa oso ona dago. Ni gazteenetarikoa nintzen, ez nekien makina nola funtzionatzen zuen... eta irakasleaz gain, beste kideak ere laguntzeko prest zeuden beti," adierazi du.

Margari Lazkanok berriz, hiruzpalau urtetan parte hartu du ikastaroan. Bi jantzi oso egin ditu, bata alabarentzat eta bestea bilobarentzat; bat zaharberritu du. "Txikia zuen alabak eta oihal batzuk gehituta berritu genuen". Eta bere jantzia osatu du, "txaketa polita nuen eta horrekin bat zetorren oihalarekin gona bat egin nuen".

"Oso gustora egoten gara bertan. Giro aproposa sortzen da euskaraz hitz egiteko. Josten den bitartean, edozein gaietaz hitz egiten dugu," aipatu du.

Plaza dantza

Euskal jantziaz gain, euskal dantzetan trebatzeko aukera ere eskaintzen du Ttakun KEk, plaza dantza saioei esker.

Ekimen honetako lehen eguna irailaren 26an, 20:00etan izango da eta ikasturteko nondik norakoak zehaztuko dira, hala nola, zein dantza mota landu edo hastapeneko taldea sortuko den.

Deialdia irekia da, aurreko ikasturtean saioetan ibilitako jendea, zein lehen pausoak eman nahi dituztenak gerturatu daitezke honetara.

Ttakun KEko Kultura sailak herritarrak animatu nahi ditu ikastaro hauetan parte hartzera.


Itsasondoko udaleku irekiko izen-emate epea ostirala arte da

ITSASONDO // Itturri Txiki guraso elkarteak eta Itsasondoko Udalak udalekua antolatu dute, ekainaren 29tik uztailaren 17ra ( 10:00-13:00). Hiru eta hamar urte artekoak joan litezke, da. Izena ostiralerako eman behar da (itturritxiki@hotmail.com).


Elizari jarriak

I

Badut dudamudarik

nire barrenean

Eliza gai gisara

hartu dudanean…

Jaungoikoaren eta

euren izenean

ez al dabilen asko

debalde lanean

munduko enpresarik

aberatsenean.

II

Zenbatzen hasiz gero

herriz herrikoa

eliza kopurua

da infinitoa.

Beraz, badut zalantza

kategorikoa,

ez ote den eliza

apostolikoa

lehen espekulatzaile

urbanistikoa.

III

Kristauentzat izanik

horren kristau onak,

kardinalak, gotzainak

zein elizgizonak

sortarazi ohi dizkit

zalantza sakonak:

zer babesten dituzte

bakarrik pertsonak

edo eurak babesten

dituzten poltronak?

IV

Armaniren sotana,

urrezko kaliza,

papamobil berrian

luxuzko geriza…

Pobreei laguntzea

bada lehen premisa,

ez dakit Aita Santu,

ez dakit Eliza,

guzti hau har daitekeen

adibide gisa…

V

Hamaika artzai eta

hamaika artalde,

libre izanagatik,

debekuen alde

dabiltzalako egin

nahi nieke galde,

behingoz egin daitezen

egiaren jabe,

ba al den aingerurik

deabrurik gabe?

VI

Nahiz zalantzak agertu

ditudan nabarmen,

gure aiton-amonen

aiten eta amen

sinismenik ez nuen

egurtu nahi hemen;

pekatarien gisan,

berandu baino lehen,

konfesatu nahi nuen…

Hala bedi, amen.

Doinua: “Agur sagar beltzaran”.

Bidali zure sortak bertsoak@argia.eus helbidera. Aukeratuak orri honetan argitaratuko ditugu.


Azkenean, garaipena!

15 jardunaldi pasa ondoren, azkenean, garaipena lortu zuen Mundarrok asteburuan; 0 eta 1 irabazi zion Muniberi; azken postuan dagoen taldeari. Partidu zaila eta narratsa izan zen, tentsio haundikoa. Zelaia urez gainezka eginda zegoen, eta bi taldeen urduritasuna nabaria zen. Aurreneko zatian Argoitz eta Igor saiatu ziren, baina ez zuten golik lortu. Bigarren zatian etorri zen garaipena ekarri zuen gola, Riosek sartua. Asteburu honetan, Vasconia izango dute aurkari; arerio gogorra.


Montanier da Realeko entrenatzaile berria

Valenciennesek ofizial egin du entrenatzaileak ez duela talde frantziarra zuzenduko datorren denboraldian. Realak 500 mila euro ordainduko ditu beragatik eta bi urterako dator.

Valenciannes Frantziako taldeak ofizial egin du Philipe Montanier dagoeneko ez dela talde frantziarreko entrenatzailea. Eskatutako 500 mila euroak jasoko dituzte frantziarrek.

Realak finantza-bermea jarri zain akordioa erabatekoa da. Bi urterako etorriko da Montanier Donostiara.


Adi! musika taldea eta oporretarako botikina

Iker Ibarluzearen eguraldi iragarpena, Adi! musika taldekoei elkarrizketa, Joseba Landa Bartzelonatik eta Aitziber Alzaga famili medikuarekin oporretarako botikina prestatu dugu.


Antilla hondartzako urizkinak egunak daramatza belztuta

Lehengo astean errioa bete-bete eginda jaitsi zen, euri jasa gogorrengatik. Ondorioz, Antilla hondartzako urizkinak egunak daramatza hondakinez beteta.

Lehengo astean, hondakin pila are handiagoa ikus zitekeen toki berean. Gaur goizean ateratako argazkiek erakusten duten bezala, hondarretan pilatu dena materia organikoa da batik bat: hostoak, adar txikiak, belarrak, enbor zatiak... Hala ere, plastikoak eta bestelako hondakinak ere topa daitezke.

Azken asteetako eurite gogorren ondorioz, errioa bete-bete eginda jaitsi da egun batzuetan, eta urak ibai bazterrean harrapatutako guztia ekarri du gainean hondartzaraino.